Hizkuntza Eskubideen egoera 2019 by Behatokia - Issuu\nIzenburua: HIZKUNTZA ESKUBIDEEN EGOERA 2019 Mota: urteko txostena Egilea: HIZKUNTZ ESKUBIDEEN BEHATOKIA Argitaratze data: 2020ko apirila Argitalpen digitala: www.behatokia.eus atarian eskuragarri Oharra: argitalpen honetan agertzen diren datuak, informazioa eta abar baliatu nahi izanez gero, iturria aipatzea eskertuko genuke.\nHerritarren jarrera akuilu\n10 Ondorio nagusiak\nAskotan esan izan dugu giza eskubideen jagole diren nazioarteko instituzio garrantzitsuenek, Nazio Batuen Erakundeak eta Europako Kontseiluak esaterako, ez dutela oraindik garatu egoera gutxituan dauden hizkuntza-komunitateen eskubideak bermatzeko tresna eragingarririk.\nBost ebaluazio-prozesu izan dira eta horietan guztietan Behatokiak txostena helarazi die adituei. Are gehiago, Gutuna bete ez den kasuetan, literaturaz harago, Behatokiak kasu zehatzak, gertaera zehatzak, urraketa zehatzak helarazi izan dizkio Adituen Batzordeari. Finean, egitatea da konpromisoak betetzen diren ala ez egiaztatzeko modurik balekoena.\nAre gehiago, baieztapen horren sokari tiraka, Europa osoko gizarte eragileok, hogeita hamar hizkuntza gutxitu ordezkatzen dugun ehunetik gora eragilek hain zuzen, Hizkuntza Eskubideak Bermatzeko Protokoloa aurkeztu genuen 2016ko abenduan Donostian. Instituzioetan zegoen gabezia bat gizarte eragileen ikuspegitik bete nahi izan genuen.\nIazko udazkenean, Europako Kontseiluko Ministroen Batzordeak zein Adituen Batzordeak bosgarren ebaluazioaren karira egindako gomendioei begiratuz gero, Behatokiak Urteko Txostenean jaso dituen ondorioen antzekoak direla ohartuko zarete. Eta horrek hiru hausnargai sorrarazten dit:\nDena dela, egun tresna eragingarririk ez egoteak ez du esan nahi, inondik inora ez, tresna interesgarririk ez dagoenik, eta esan behar dugu egun gurea bezalako hizkuntzen babeserako dagoen tresna interesgarrienetako bat Europako Kontseiluaren Eskualdeetako edo Eremu Urriko Hizkuntzen Europako Gutuna dela.\nâ€˘\tHerritarrak hizkuntza-eskubideen urraketen aurrean ahalduntzea ezinbestekoa dela. Horrela, eskubideen urraketa gertatzen zaienean eta horren berri ematean, informazio-iturri ikaragarria sortzen dela nazioarteko instituzioei eskubideen benetako egoeraren berri helarazteko.\nGurean, bi Estatuek sinatu zuten aipatu dokumentua, baina Espainiakoak besterik ez zuen berretsi eta, hortaz, konpromisoak hartu. 2002an jarri zen indarrean Gutuna, eta esan behar dugu baduela ezaugarri interesgarria, hain zuzen ere, gizarte eragileei aukera eskaintzen zaiela betetze-mailari buruzko txostena aurkezteko, bai eta balorazioa egiten duen Adituen Batzordearekin biltzeko ere. Gogoan dut, 2003an lehen ebaluazioa egin zenean, Behatokiaren izenean Kontseiluko orduko idazkari nagusiarekin parte hartu nuela Adituen Batzordearekin izandako bileran. Gogoan dut, 2018ko abenduan bosgarren ebaluazioa egin zenean, Kontseiluaren izenean Behatokiko orduko zuzendariarekin parte hartu nuela Adituen Batzordearekin izandako bileran.\nâ€˘\tGizarte eragileek funtzio garrantzitsua hartzen dutela nazioarteko itunetan botere publikoek hartzen dituzten konpromisoak egiazki betetzen diren egiaztatzeko. â€˘\tBehatokiak ekarpen oso garrantzitsua egiten duela herritarrei eskubideen urraketei konponbidea emateko tresnak eskainiz, bai eta informazio hori baliatuz nazioarteko erakundeei egoeraren berri emanez ere. Are gehiago, txosten honek ondorioetan jaso bezala, Behatokiaren antzeko irakurketa egin du Europako Kontseiluak. Horrexegatik, hain zuzen ere, 2019ko Urteko Txostenaren ondorioak irakurri ditudanean Behatokiaren lanak ezinbestekoa izaten jarraitzen duela iruditu zait. Euskaldunon eskubideen egoerari buruzko azterketa independenteak egiten dituen gizarte-eragilea behar dugu eskubideen bermea ekarriko duten politiken ezaugarriak definitzen laguntzeko.\nPaul Bilbao Sarria Hizkuntz Eskubideen Behatokiko lehendakaria HIZKUNTZA ESKUBIDEEN EGOERA 2019\nEuskararen herrian euskaraz mintzatzeko, administrazioei zuzendu eta administrazioetatik zerbitzuak jasotzeko, (osasuna, hezkuntza, justizia, edo beste edozein zerbitzu), bai eta orokorrean, jendarteak eskaintzen dituen aukerak euskaraz baliatzeko eskubideak babestea da Behatokiaren xedea. Horretarako Euskararen Telefonoa/Akuilari zerbitzua eskaintzen dio Hizkuntz Eskubideen Behatokiak doan euskal hiztunen komunitate osoari. Zerbitzu honen bidez Behatokiak Administrazioei, enpresei eta edozein motatako entitateei herritarrek zuzendutako kexak, zorion mezuak eta kontsultak bideratzen ditu. Administrazio publikoen eremuan zein sektore sozioekonomikoan, euskaraz jarduteko eskubidea errespetatu ez zaienean herritarrak Euskararen Telefonoa/Akuilariren bidez Behatokira idatzi edota kexa bat igortzen duenean, jarraipena egin ahal izateko dosier bat ireki eta zenbaki bat egokitzen dio jasotako kasu bakoitzari. Behatokiak zerbitzua erabiltzen duten pertsonen konfidentzialtasuna gordetzen du baina ez du kexa anonimorik onartzen. Horrela bada, ondorengo lerro hauetan islatuko dugun azterketa herritarrek Behatokira helarazitako gertaeretan oinarritzen da, beraiek euren egunerokoan izan dituzten bizipenak dira azterlan honen iturria eta euskal hiztunen benetako egoerara, egunerokotasunera, gerturatzen gaituzte.\nHIZKUNTZA ESKUBIDEEN EGOERA 2019\nHerritarren jarrera akuilu Herritarrei askotan euskara erabiltzeko mezua helarazten zaie, baina euskara erabiliz euskaraz bizitzeko hautua egiten dutenean, aurrean oso bestelako egoera aurkitzen dute. Kalera irtetearekin batera, dela lana, dela aisia, dela hezkuntza, direla tramite administratiboak zein bestelako harremanak izatean, oztopo, ezintasun eta egoera makur askori aurre egin behar izaten diote. Batzuetan herritarrak burumakur, etsiturik edo beraien eskubideen jabe izan gabe aurkitzen ditugu, baina askok egoerari buelta emateko iniziatiba hartzen dute. Momentu horretan babesa eta defentsa berebizikoak bilakatzen dira eta hor kokatzen dugu Hizkuntz Eskubideen Behatokiko jardunaren alde garrantzitsu bat.\n709-2019 …”Sentitzen dugu Terminalaren erabiltzaileak aipatzen duena gertatu izana, baita egoera horrek ekarri ahal dizkion arazoak ere. Jakin ezazue, hitz egin dugula geltokiko informazio-pantailaren funtzionamendua kudeatzen duen enpresarekin eta informazioa euskaraz ere jarri dela. Eskertuko genizueke kexa azaldu dizuen herritarrari gure barkameneskaera helaraziko bazeniote.”\nHerritarrek hartutako hautu “txiki” horrek errealitate asko baldintza ditzake eta herritarrek errealitate hori azaleratzeagatik, neurri zuzentzaile ugari lortzen dira. Aldaketa behetik gorakoa izaten da gehienetan, eta euskararen prestigioa handitzeko, babesteko eta sustatzeko berebizikoak izaten ari dira herritarrengandik sortutako mugimendu, iniziatiba eta jarrerak.\nInformazio edota zerbitzu batzuek izaera eta sentsibilitate bereziak dituzte, eta herritarren jarreren bidez egindako lorpenek balio berezia hartzen dute. Adibidez, osasungintzako alorrean emandakoak.\nAlor sozioekonomikoan, euskarak beharrezko lege babesa ez duenez, herritarren jarrera berebizikoa bilakatzen da, enpresek bere bezeroen hizkuntza-eskubideak kontuan izaterako orduan. Izan ere, bezeroei eskaintzen zaien arreta eta zerbitzuaren kalitatea hobetze aldera hartutako neurriak ere badira. Bezeroarekiko errespetua, gertutasuna eta enpresaren erabakietan bezeroa kontuan hartzen dela erakusteko modua bilakatzen da. Are gehiago, bezeroak enpresaren marka edo irudiarekiko duen iritzia hobetzen laguntzen du zenbaitetan. Internazionalizazioa garatu den heinean, euskarak bazterrera bidaltzeko joera izan da eremu sozioekonomikoan eta garrantzitsua da nazioarteko arloan mugitzen diren enpresek eta erakundeek ere euskararen babesean eta herritarren eskubideen bermean urratsak egitea.\n519-2019 Basque Culinary Center-en euskarazko arreta bermatzeko asmoz, gutxienez euskaraz hitz egiten eta ulertzen duen langile bat izaten da uneoro. Hala ere, zuen idatziaren bidez, protokoloa berriz aztertu eta indartu egin dugu, egoera hau errepikatu ez dadin.\nErmitagañako eta Barañaingo Sexu- eta Ugalketa-osasunaren Arretarako Zentroak (SUOAZ) oinarrizko osasun eskualde hauetako populazioa atenditzen du: Barañain-Etxabakoitz Ermitagaña Zizur: Zizur Txikia, Zizur Nagusia. Gares: Gares, Uterga, Girgillao, Obanos, Legarda, Zirauki, Muruzabal, Artazu, Mañeru, Mendigorria, Adios, Tirapu, Ukar, Olkotz, Añorbe, Eneritz.\nERMITAGAÑAKO ETA BARAÑAINGO SUOAZ Barañaingo etorbidea, z.g. 31008 Iruña Telefonoa: 848 422 715 Caimito de Guayabal, z.g. 31010 Barañain Telefonoa: 948 198 656\nHezkuntzako kontsultategiak, arreta zuzen eta pertsonalizatuaren bidez, gai hauei buruzko informazioa eta aholkuak eskaintzen dizkizu: - Antisorgailuak - Sexualitatea - Koito ondoko pilula - Haurdunaldia borondatez etetea - Sexu transmisiozko infekzioak - Ziklo menstrualaren funtzionamendua - Haurdunaldiaren proba - Sexu-desiraren orientazioa - Zailtasunak sexualitatean - Zailtasunak bikotearen harremanetan - Beste gai batzuk...\nHEZKUNTZAKO KONTSULTATEGIA Sexualitatea\nErmitagañako eta Barañaingo SUOAZ Sexu- eta Ugalketa-osasunaren Arretarako Zentroa\nHonako hau eska dezakezu: - Hezkuntzako materiala - Aholkua eta laguntza, taldean egiten diren sexu hezkuntzako programetarako; hartzaileak izan daitezke: Gurasoak (guraso elkarteak) Eskolako umeak eta gazteak Profesionalak (osasun arlokoak eta hezkuntzakoak) Bestelako elkarteak\nKontsulta zure zerbitzura dago, gai horietaz mintzatzeko: - Berdin gaztea edo heldua bazara - Berdin gizona edo emakumea bazara\nDosier honi dagozkionak konpondu dituztela jakin eragiten dizuet. Durangoko Landako II kiroldegiko tabernan; kostata, baina pozgarria da orain:\nDeitu eta eskatu hitzordua hezkuntzako kontsultategirako Astelehenetik ostiralera: 08:30etik 14:30era\n-Badute Berria egunkaria -Arbelekoa orain euskaraz ere badago. -Mahai baten gainean karta modukoa dago eta elebiduna da.\nHonen harira, Ikea enpresari ere zuzendutako hainbat kexa jaso izan ditugu bere web orrialdean euskarazko aukerarik ematen ez zuela aipatuaz. Herritarren kexak medio, katalogoaz gain, herritarrek web guneko informazioa ere euskaraz jaso dezakete. Hala ere, oraindik asko dago egiteko, batik bat, euskarazko zuzeneko arretari zein telefono bidezkoari dagokienez.\nHerritarren jarrera eta herritarrek bideratzen dituzten kexak hizkuntza-eskubideen egoera hobetze bidean egindako lehen pausu bezala hartu behar ditugu, eta ez liskar edo gatazka sortzaile bezala. Herritar eta erakunde publiko zein pribatuen parte diren pertsona guztien artean sortzen diren egoera, arazo zein oztopoak aztertu eta gogoeta egin behar dugu dagozkien neurri egokiak hartzeko helburuz. Bestalde, aipatzekoak dira 2019an herritar zein erakunde ezberdinen aldetik antolatutako ekimen, mobilizazio zein aldarrikapenak. Hala nola, Euskararen aurkako epaiaren alde Nafarroan Kontseiluak deitutako elkarteratzea, Parisen Abenduan izandako Gutxiagotutako Hizkuntzen aldeko manifestazioa, IruĂąeko ordenantzaren aldaketaren aurka deitutako mobilizazioak, Nafarroako hainbat gurasok beraien seme-alabek duten euskaraz ikasteko eskubidea aldarrikatzeko deitutakoak edo EAE-n segurtasun indarrekin izandako hizkuntza-eskubide urraketak salatzeko mobilizazioak besteak beste. Gure jarduera eta herritarren jarreraz gaindi, hizkuntza-ohituretan eragin eta horiek aldatzeko ekimen ezberdinak baliatzea ere beharrezkoa da. Horren adibide dugu 2020 urtearen bukaeran izango den â€œEuskaraldiarenâ€? bigarren edizioaren prestaketekin lotutako jarduera eta aktibazio guztiak.\nOsasungintza Osasunaz ari garenean, gizarte osoaren ongizateaz ari gara, afera kolektibo eta indibiduala den heinean, erakunde publikoek osasun-zerbitzuak eta berauei lotutako jarduera, formazio zein ekimen orotan zerbitzu egokiena bermatzeko beharra dute. Osasun asistentzia egokia izateko eskubideaz ari garenean, herritarren berezko hizkuntzan emandako asistentziaz ari gara. Zerbitzuak berme gehienak izan ditzan, mezuak hartzailearengana era egokienean helduko direla ziurtatu behar da eta horretan, euskaldunon hizkuntza-eskubideen bermatzeak berebiziko garrantzia du. Era berean, zerbitzuaren hartzaileak bere hizkuntza (eta, gainera, berezkoa dena) erabiltzeko aukera izanik, hobe helaraziko dio profesionalari gaixoak azaldu nahi diona eta, era berean, profesionalak gaixoa ulertzeko gaitasuna izateak diagnosi eta tratamendu egokiago bat egitea bidera dezake. Hortaz, zerbitzu egokiena emate aldera hizkuntzaren alorrean erabaki eta neurri ugari falta dira oraindik.\n4-2019 Osakidetzako Arantzazu ospitale psikiatriko infantileko pertsonal profesionala erdalduna da. Nire alaba gaixotasun larriarekin ingresatu behar izan dugu urtarrilaren 26an eta artatu duten psikiatra eta psikologoa erdaldunak dira. Alaba euskal hiztuna da eta zailtasun batzuk ditu erdaraz hitz egiteko. Lotsagarria eta kezkagarria iruditzen zait 2019an haurren Gipuzkoako ospitale psikiatrikoan profesional euskaldunak ez izatea. Hizkuntza eskubideen beste urraketa mingarri bat gobernu honekin. Honek ezin du horrela jarraitu. Alabak jasaten duen gaixotasunaren sufrimenduaz aparte, hau jasan behar izatea negargarria da.\nâ€œOsasun asistentzia egokia izateko eskubideaz ari garenean, herritarren berezko hizkuntzan emandakoaz ari garaâ€?\nEuskal Autonomia Erkidegoari dagokionez, osasun-asistentzia euskaraz jasotzeko eskubidea legez aitorturik izatea eta asistentzia hori euskaraz jaso nahi duela eskaera egina izatea ez da nahikoa osasun-arreta euskaraz jasotzeko.\nOsakidetzak kanpaina bat jarri zuen martxan herritarrei lehentasunezko hizkuntza aukeratzeko hautuari buruz ohartarazteko. Osakidetzaren arabera, profesional elebidunak esleituko zaizkie lehentasunezko hizkuntzatzat euskara aukeratu duten pertsonei, hala nahi izanez gero. Hala ere, pazienteak euskaraz komunikatu nahi dutela adierazten dutenak gero eta gehiago izan arren, Osakidetzak ez die bermatzen arreta euskaraz jasotzea.\nArreta-zerbitzuari dagozkienak izan dira beste behin kexarik gehienak. Egokitu zaien familia-medikuarekin, pediatrarekin, erizainarekin euskaraz jarduteko zailtasunak izan dituztela salatu baitute herritarrek. Osakidetzan Euskararen Erabilera Normalizatzeko II. Planean lehen mailako arreta-gune horietan euskaraz aritzeko aukera bermatzea lehentasunezkoa baldin bada ere, euskal hiztunentzako egoera normaltasunetik urrun dago oraindik.\nGaur goizean Solokoetxeko (Bilbo) Osasun Zentroan egon naiz, nire haurdunaldiaren 38. astean. 28. asteko errebisioa nire mediku euskaldunak ez zeukan lekurik eta erdaldun batekin egitea onartu nuen. Hurrengo hitzordua, nik mediku euskaldunarekin eskatu arren, dagoeneko erdaldunarekin eman zidaten. Gaur, bigarrenez, mediku euskaldunak niri ondoen zetorkidan egunean libre zeukan, baina mediku erdaldunaren txostenean beste egun bat zehaztuta zetorren. Administrazioko langileak gutxietsi nau, berarekin gaztelaniaz nenbilela eta arazorik ez zegoela esanez. Lankide bati ere horixe esan dio, altuan, nik entzuteko. Mediku erdaldunari deitu dio, ia beste egun batean hitzordurik eman ahal izango zidan galdetuz eta, bide batez, bota dio nik beste ginekologoarekin gura dudala â€œeuskararen kontuagatikâ€?. Azkenean, datorren asteko hitzordua ginekologoa erdaldunarekin izango dut, laugarrena, eta giroa nahastuta egon daiteke.\nDonostiako Alde zaharreko anbulategiaren pediatria arloan, umeen zainketarako nonbait erabilgarriak diren kurtsoei buruzko informazioa gaztelania hutsean dago. Azken bi urte eta erdian gutxienez ez da pediatra euskaldunik egon anbulategian. Bat ere ez da gai haurrei euskaraz egiteko.\nOsasun-arreta euskaraz jasotzeko oztopoez gain, harrerako langileekin edota administrariekin, zuzeneko harreran nahiz telefonoz, euskaraz jarduteko zailtasunak izan dituzte zerbitzuhartzaileek.\n381-2019 Hainbat aldiz deitu dut gaur odol emaileendako Osakidetzaren telefonora. Izan ere, duela egun batzuk odola eman dut eta egun horretan berean infekzio bat azaldu zait. Horren berri ematearren deitu dut telefonora. Hautatu ditut hizkuntza eta lurraldea (Bizkaia). Hainbat aldiz euskaraz deituta ez didate telefonoa hartu. Orduan, bada, deitu dut gaztelania aukeratuta eta berehala hartu dut telefonoa gizonezko batek, «¿Sí?». Eseki dut telefonoa. Deitu dut berriro, euskara hautatuz. Gizon berberak hartu du telefonoa, aldi honetan ere «¿Sí?» esanez. Espainol estandarrean galdetu diot: «¿Estoy llamando al servicio cántabro de salud?». «No», erantzun dit. Esan diot, bada: «Pues he elegido euskera y llamaba para comunicar una incidencia, pero ya no me da la gana. Estoy harto». Benetan ere nago gogaituta euskaldunoi ematen zaigun tratu txarraz.\n“Behar bezain beste profesional euskaldunen faltaren adierazle dira Behatokian jasotzen diren herritarren kexetariko batzuk”\nHorrekin batera, irudian eta komunikazioan ere, osasun etxeetan erabiltzaileei informazioa emateko testu eta ohar labur askok eta askok gabeziak izan dituzte eta gaztelania hutsean egon direla jakinarazi diote Behatokiari.\nBehar bezain beste profesional euskaldunen faltaren adierazle dira Behatokian jasotzen diren herritarren kexetariko batzuk. Areago nabarmentzen da egoera hori ordezkapen edo oporraldietan. Ordezkapenetarako profesional euskaldunak jartzen ez direnean, horiek lortzeko zailtasunak dituztela argudiatzen du Osakidetzak.\n427-2019 Uztailaren 27a, Donostiako Groseko anbulategia: analisi batzuk egin ondoren, uztailaren 27an nire familia medikuarekin (euskalduna, hala eskatuta) ordua hartzera joan nintzen. Bajan dago aspaldi honetan eta ordezko erdalduna jarri diote. Mediku euskalduna izatea eskubidea dudanez, pazientearen arreta zerbitzura jo nuen. Bertan nire kexa eta eskaera egin eta deituko zidatela agindu zidaten. Gaur arte, abuztuak 20. Gaur berriz jo dut arreta zerbitzura eta egiaztatu didate eurek abisua pasa ziotela arduradunari eta gaur berriro pasako diotela abisua. Hiru aste joan dira nire lehen bisitatik. Bigarren eskaerarekin berdin jokatuko ote dute?\nOsakidetzako langileen hizkuntza-eskubideen urraketek ere nabariak izaten jarraitzen dute. Barne-funtzionamendua zein beraien arteko harremanetan urraketak izaten dira.\nHerritarrek zerbitzua euskaraz jaso nahi dutela adierazi arren, horrek ez die bermatzen hala izango dela eta Osakidetzak berme horren erantzule izan behar du.\nNafarroako osasun-zerbitzuetako alor askotan ia ezinezkoa da euskaraz arreta zein informazioa jasotzea. Euskararen legeak ezarritako “eremu euskaldunean” ere arazo berdinak erreproduzitzen dira. Oinarrizko arretan zein espezializazioetan izaten dira urraketak. Nafarroako eremu batzuetan familia-mediku euskalduna izan arren, espezialistengana bideratzerakoan zailtasunak daude profesional elebidunak aurkitzeko.\n“Herritarren zerbitzua euskaraz jaso nahi dutela adierazi arren, horrek ez die bermatzen hala izango dela”\nAzkenik, azpimarratzekoa da herritarrek Osasunbideatik jasotako komunikazioak euskaraz jaso nahi direla berariaz adierazi arren, gaztelania hutsez igortzen zaiela informazioa hainbat kasutan. 73-2019 Arrotxapeako Osasun etxera joan naiz goizeko 8:15ean hitzordua eskatzera eta harreran ez naute euskaraz artatu. Ez zegoen euskaldunik.\n524-2019 Leitzako osasun etxean haurraren pediatria azterketa gaztelaniaz jaso dugu bost hilabetetan laugarren aldiz.\nIdatzizko harremanei dagokienez, errezetak, tratamendu-orriak, oharrak, errotuluak, gaixotasun bati buruzko jarraibideak eta beste hainbat idatzi gaztelania hutsez egoteagatik eta jasotzeagatik kexatu dira herritarrak. 95-2019 BaraĂąain II osasun-etxean ez ditugu euskaraz jaso hartu beharreko botikari buruzko jarraibideak.\nOsasunbideako deialdietan, Nafarroako administrazio publikoetan, beren erakunde publikoetan eta menpeko dituzten zuzenbide publikoko entitateetan euskararen erabilera arautzen duen 103/2017 Foru Dekretuak esaten zuenak egoki bete gabe jarraitzen zuen, euskararik jakin gabe ere merezimendu puntu berdinak lor litezkeelako. 2019ko urrian aipatu Foru Dekretuari jarritako helegitearen sententzian epaileek legez kontrakotzat jo zituzten Dekretuaren 31., 35. eta 39. artikuluak eta laugarren xedapen iragankorra, Euskararen Foru Legearen kontrakoak direla argudiatuz. Ondorioz, zerbitzu zentraletako eta eremu mistoko lanpostuetan euskara meritu gisa aintzat hartzeko derrigortasunak kendu dute.\nNabaria da, beraz, Nafarroako Foru Erkidegoan indarrean den Euskararen Legea oztopo nagusia dela lurralde osoko osasungintzasisteman berdintasunez hizkuntza-eskubideak bermatzeko neurriak hartze aldera. Legeak ezarritako eremu ez-euskaldunean atzerriko hizkuntzak meritu gisa baloratzen jarraitzen dute, euskararen kasuan, aldiz, meritu gisa kontuan ez hartzea edo hizkuntza horiek baino gutxiago kontuan hartua izatea gertatzen da. Profesionalen gaitasun linguistikoak berebiziko garrantzia dauka herritarren hizkuntza-hautua bermatzeko eta herritarrei kalitatezko zerbitzua eskaini ahal izateko, baina Osakidetzako hiru langiletik batek du ziurtatuta bere lanpostuari dagokion hizkuntza profila eta Osasunbidean, langile euskaldunen kopurua ez da %0,5era iristen. Gainera, aipatutako sententziak kopuru horren igoeraren kontrako norantzan jartzen gaitu. Larritasuna are gehiago nabaritzen da osasungintzako alor garrantzitsu batzuetan, Nafarroako osasungintzako 2019-2021 planean aipatzen den bezala: Osasun mentaleko alorrean adibidez, Lizarran ez dago euskaraz dakien profesionalik, Tafallan profesional bakarra dago elebiduna eta IruĂąerri osoan 23 profesional soilik dira gaixoak euskaraz artatu ahal izateko gaitasuna dutenak. Bestalde, 2019an ere Nafarroako Unibertsitate Publikoan osasungintzarekin zerikusia duten ikasketak, euskaraz egiteko aukera aldarrikatzen jarraitzen dute, erizaintzako graduan bereziki. Osasunbideako planaren arabera, herritarrei zerbitzuetan arreta elebiduna bermatzeari begirako neurrietan euskarazko profesionalen kopurua igotzea nahitaezkoa izan beharko litzateke.\n02Herrizaingoa eta segurtasuna\nHerrizaingoa eta segurtasuna 2019an segurtasunaren alorrean izandako hizkuntza-eskubideen urraketengatik herritarrek aurreko batzuetan baino ondorio latzagoak pairatu dituzte, batik bat mozal legearen ezarpenarengatik. Ertzainei, Foruzainei, Estatuko poliziei zein herri desberdinetako udaltzainei zuzendutako kexak izan dira. 2019an ere errepikatzen dira herritarren pairatzen dituzten egoera eta gertaerak, bai kasu askotan segurtasun agenteen euskaraz komunikatzeko ezintasunengatik, bai eta herritarra egoki euskaraz ulertzeko gaitasun maila ezagatik ere. Herritarrek nabarmentzen dute euskaraz komunikatu nahi izatea eskatzeagatik erantzun txarrak zein oldarkorrak pairatu dituztela. Polizia-etxeetako zuzeneko arreta zein telefono bidezkoan, hainbat inprimakietan, errepide-kontroletan zein agenteekin kalean gertatzen diren bestelako harremanetan, hizkuntza-eskubide urraketak gertatzen direla salatzen dute herritarrek. Nabarmendu behar da, herritarrak kasu askotan ez direla ausartzen beraien hizkuntza-eskubideekiko errespetua eskatzen, alboko kalte ondorioa izango dutelakoan. Hartara, herritarren eskubideak egikaritzeari begira oztopo gehien dituen sektorea dela esan dezakegu.\n599-2019 Bilboko udaltzain-bikote batek kalean gelditu ninduen. Gaztelania hutsez NA eskatu zidan. Nik euskaraz hitz egin nion hasiera hasieratik eta berak gaztelaniaz jarraitu zuen. Nik euskaraz hitz egi nahi nuela esan nion eta berak erantzun zidan ez nuela eskubiderik, ikasten ari zela esan didala. Nik esan nion euskaraz komunikatzeko eskubidea nuela eta berak gaztelaniaz jarraitu zuen. Isuna jarri zidan, hau ere gaztelania hutsean…\n“Herritarrak kasu askotan ez dira ausartzen beraien hizkuntzaeskubideekiko errespetua eskatzen”\n617-2019 Emazteari kartera lapurtu diotela eta, Getxoko ertzain etxera gerturatu gara. Euskaraz eman dizkiogu azalpenak artatu gaituen emakume ertzainari eta berak era zakarrean erantzun digu ez dakiela euskaraz. Momentu horretan bertan aseguru etxetik deitu naute eta hauek ere ez zekitenez euskaraz, gaztelaniaz hitz egin behar izan dut telefonoz. Deia amaituta ertzainak “veo que usted habla muy bien en castellano esan dit” eta momentu oro salaketa gaztelaniaz jartzera behartu gaituzte. Itxarongelara pasa gaituzte eta hortik entzun dugu nola beste ertzain bati esaten zion, “ahí tienes a un eusquérico”.\n87-2019 Foruzaingoaren twitteren kontu ofizialaren euskararen erabilera hutsaren hurrengoa da. Nafarroako Gobernuaren beste kontu batzuen birtxiokatutakoak kontuan eduki gabe (hauek ere gutxi), kontu horrek euskaraz txiokatutako tuit bat aurkitzeko urtarrilaren 23ra iritsi naiz. Gainera, twitean jartzen duten web orria soilik erdaraz dago eta ez dago aukerarik euskaratzeko. Hurrengo twita euskaraz urtarrilaren 22an izan zen, eta aurrekoan azaldu dudan tuit berbera soilik erdaraz dagoen web orri berberarekin. Hau da, orain arte 2019 osoan soilik bi twit euskaraz eta beste kontu batzuen bertxio batzuk.\nAhozko arretaz gaindi, idatzizkoan ere kexak jaso ditugu, dela isuninprimakiak gaztelaniaz jasotzeagatik, dela herritarrei zuzendutako abisu, errotulu eta oharrak gaztelaniaz baino ez zabaltzeagatik, dela sare sozialetako mezuak gaztelaniaz besterik ez egoteagatikâ€Ś.\nAipatzeko modukoa da aurreko urtean Bilboko jaietan euskaraz aritzeko eskatu ondoren, udalaren partetik erantzun gogorra jaso eta bi isun jaso zituen herritarraren kasua epaitegietara heldu dela. Segurtasun-kidegoak beharrezko hizkuntza-gaitasuna ez edukitzeak herritarren hizkuntza-eskubideak alde batera uztea ekartzen du.\nEskubidea baliatu duten herritarrek desobedientzia leporatzeko arriskua eta Mozal delako legeak izan ditzakeen ondorioek babesgabe uzten dute herritarra. Bide-segurtasunari dagokionean, errepideetako seinaleak, obra zein bestelakoen ohar, kartelak eta enparauak gaztelania hutsean ikusten dira oraindik. Horrekin batera, herritarrek jasotzen dituzten isun zein gutun eta jakinarazpenak gaztelaniaz izaten dira nahi baino gehiagotan. Espainiako Polizia eta Defentsa Ministerioko arretak, paisaia linguistikoak zein inprimakiek gaztelaniaz jarraitzen dute, normaltasun osoz.\n2019an ere arazoak izan dira NANa tramitatzeko beharrezkoa den jaiotza-agiria euskaraz izateagatik. Madrilera bidali behar direla eta, herritarrarengan jartzen dute gaztelaniara itzultzeko zama. 312-2019 Nire alabarentzat bere lehen NANa egitera joan naiz IruĂąean Pascual Madoz kalean dagoen bulegora. Errolda agiria aurkeztean euskara hutsean zegoela eta atzera bota didate. Elebiduna edo gaztelaniazkoa aurkeztu behar dela esanez. Hala da? Eta BESTETIK, Nafarroako NAN elebiduna eskatzerik badago?\nHortaz, segurtasun-kidegoekin herritarrek ez dute bermatua zerbitzua euskaraz jasotzea, gaztelania da lehentasunezko hizkuntza, berme juridiko osoa eta babesa eskaintzen duen bakarra. Herritarren hizkuntza-eskubideak bermatzeko agente elebidunen eta elebakarren arteko desoreka leundu beharra dago. Izan ere, â€œErtzaintzan euskararen erabilera normalizatzeko bigarren planeanâ€? adierazten den bezala, ertzainen %46k (3.458 ertzainek) dute hizkuntza-gaitasuna egiaztatuta eta horietatik 486k duten Europako Markoaren C1 maila. Beste guztiek maila apalagoa dute eta horrek ere baldintzatzen du zerbitzuak euskaraz eman (eta jaso) ahal izatea. Kontuan izan behar da Ertzaintzaren erakundeak berak 50 urtetik aurrerako agenteak euskara ikastetik salbuesten dituela, eta egun, 4.000 inguruk dutela 50 urte baino gehiago, batez besteko adina 48,04koa baita. Salbuespen hori oztopo larria da herritarren hizkuntza-eskubideak bermatzerako orduan. Horren adierazgarri dugu Ertzain-etxe guztietako (salbuespenik gabe) hizkuntzaindizea, dagokion herriko indizea baino baxuagoa izatea. Nafarroako Foru Erkidegoan, berriz, Barneko eta Justiziako Departamentuan, Barne Saileko %0,1k du euskararen nahitaezko ezagutza.\nBehatokian jasotako gertaeren arabera, oraindik ehuneko eznahikoak dira herritarren eskubideak bermatzeko. Horrek segurtasun-kidegoetako lanpostuak hornitzeko deialdietan euskara jakiteari orain arte ez bezalako trataera ematea eskatzen du, euskara jakitea ezinbesteko baldintza bihurtuz. Lanerako hizkuntza ere bilakatu beharko litzateke, errekurtso informatiko zein bestelako euskarrien euskalduntzean sakonduz. Ertzain-etxeetako hizkuntza-eskakizunak herri horietako indize linguistikoekin alderatuz gero, ez du euskarazko zerbitzua bermatzen. Udaltzaingoari dagokionean, EAEn udalerri batzuetan deigarria da 2019an atera ziren plaza kopuru handi batek derrigortasun tasa gabeko Hizkuntza Eskakizuna dutela. Adibidez, Gasteizen 2019an atera ziren plazen %62ak ez du derrigortasun datarik edo Barakaldo bezalako udaletako urte bereko plazetan %95ak. Bestalde, uda garaia zein bestelako oporraldi, baja etabarren ordezkapenak egiterako orduan lan-poltsa batzuk agortzean, hizkuntzaeskakizunik ez duten edo eskakizun maila apalagoa duten lanpoltsak erabiltzen direla detektatu izan dugu. Ondorioz, agenteek ez dute lanpostuari dagokion eskakizuna betetzen, eta horrek eragin zuzena du herritarrekiko arretaren kalitatean. Lan-poltsen kudeaketan hizkuntza-eskakizunen bermatzeak beste eskakizunek duten zorroztasun-maila berdina izan beharko lukete eta, nola ez, segurtasun- kidegoetako lanpostuak hornitzeko deialdi guztietan, euskara jakitea ezinbesteko baldintza izan beharko litzateke.\nâ€œSegurtasun kidegoarekin herritarrek ez dute bermatua zerbitzua euskaraz jasotzeaâ€?\nJustizia Herritarrek auzitegi ezberdinetan egin beharreko hainbat tramite eta prozeduratan hizkuntza-eskubideak urratu zaizkiela salatu izan dute. Agiri, zitazio, ziurtagiri zein bestelako oharrek gaztelania hutsez jarraitzen dute. Justiziako lanpostuetako langileek euskara ez jakiteak erabat baldintzatzen du bai barne-funtzionamendua, bai eta justizia alorreko egunerokotasunean gaztelania besterik ez erabiltzea, eta, nola ez, herritarrekiko zerbitzua, ahozkoa zein idatzizkoa hizkuntza horretan izatea.\n123-2019 Joan den astean, martxoaren 20an, asteazkena, bezero batekin Getxoko Osagile Forensearenga joan nintzen. Bezeroa hartzerako “datu pertsonalak” edota “kontsentimendurako” orria sinatzeko eman zioten. Bezeroa hartzerako “datu pertsonalak” edota “kontsendimentutarako” orria sinatzeko eman zioten. Aipatu orria gaztelania hutsez zegoen. Euskaraz eskatu genuen, eta ez zegoela esan ziguten. Hortaz, bi aukera genituen, erdarazkoa sinatzea, ala hurrengo baten itzultzea. Esan beharrik ez dago, bigarren aukera horrek badakarrela berez, bezeroak, edo nik neronek neure lan-denboraren ordaina asumitzea. Lehenengoa hautatu genuen, eta horrela nire bezeroa derrigortua izan zen gazteleraz aurkeztutakoa sinatzera.\n“Justiziako lanpostuetako langileek euskera ez jakiteak herritarrekiko zerbitzua baldintzatzen du”\nJakinarazpena jaso dut Nafarroako Justizia Dekanatotik. Guzti guztia gaztelania hutsean.\nJustizia administrazioko langileek euskaraz ez jakiteak herritarren hizkuntza-eskubideak sistematikoki urratzea dakar. Eta beti diogun bezala, hizkuntza-eskubideez gaindi, oinarrizko beste eskubide batzuk ere urratzen dira, besteak beste, defentsa-eskubidea edota babes judizial eragingarrirakoa.\nEskualdeetako edo Eremu Urriko Hizkuntzen Europako Gutunean Espainiako Estatuak hartutako konpromisoek bete gabe jarraitzen dute. Are gehiago, marko legala aldatu ezean, hego Euskal Herriko agintari judizial, penal, zibil eta administratiboek ezin izango dituzte prozedurak euskaraz bideratu, alde batek eskatuz gero.\n657-2019 Zestoako bake epaitegiko Laguntzailea bajan da eta gaur ordezkoa bidali dute. Ordezko horrek ez daki euskara. Dakizunez 86/97 Dekretuak zehazten duenez, Zestoako Udalari %88,49 derrigortasun indizea dagokio. Hots, lanpostu guztiek derrigorrezko dute hizkuntzaeskakizuna. Baita jendaurreko lan-postuak ere, izan ere, herritar gehien gehienak euskaraz egitern dituzte tramiteak eta kontsultak.Hori dela eta, eta Zestoako herritarren hizkuntza-eskubideak errespetatuak izan daitezen ziurtatzeko, bitarteko laguntzailearen baja beteko duen ordezko langilea euskalduna izan dadila eskatzen dizuegu.\nBotere Judizialaren Lege Nagusiaren 231 artikuluak Gutunaren 9. artikulua bete ahal izatea galgatzen du. Artikulu horren arabera, hizkuntza koofizialen erabilera baimentzen da alderen batek objekziorik jartzen ez badu. Printzipio horretan hizkuntza koofizialen erabilera debekatu ez arren, itzulpenen beharra dakar, bai eta prozedurak luzatzea ere. Egoera hori muga da eremu judizialean hizkuntzen koofizialtasuna aplikatzeko. Gutunaren 9. artikuluak aplikatzeko eta eremu judizialeko langileek hizkuntza koofizialetan lan egiteko hizkuntza horien ezagutza berma dezatela eskatu arren, egoera orokorra ez da aldatu. Ez dago bermatuta prozedura kriminal, zibil edo administratiboa euskaraz bideratuko denik alde batek hala eskatuz gero. Hortaz, justizian hizkuntza-eskubideak bermatze bidean, beharrezkoak da, berandu baino lehen, dagozkien aldaketak egitea.\nâ€œEuropako gutunean Espainiako Estatuak hartutako konpromisoek bete gabe jarraitzen duteâ€?\nHezkuntza 2019an ere hezkuntzako maila guztietan izan dira urraketak. Nafarroako Foru Erkidegoan ez dago haurrentzat bermaturik euskarazko murgiltze eredua. Haur hezkuntzan, hainbat gurasok beraien haurrak eredu horretan matrikulatu nahi izan dituzte, baina zentro batzuek ez dute eskaintza hori egiten eta beste askotan plaza-kopurua ez da nahikoa. 0-3 urtekoen eskaintzan zein 3 urtetik gorakoen eskaintzan gertatzen dira egoera horiek. 451-2019 Antsoaingo Udal haur eskolan 2019-2020 ikasturtea hasi da. Gure alaba ezin izan dugu bertan matrikulatu. Eredu euskaldunik eskaini gabe jarraitzen baitu.\nDerrigorrezko lehen hezkuntzan, legeak ezarritako eremu ezeuskaldunean gutxieneko ratio bat lortu behar da euskarazko lerroa abiatzeko, eta horrek askotan ezinezko bihurtzen du hala nahi dutenei euskarazko eredua bermatzea. Bestalde, eta helduen hezkuntzari dagokionez, legeak ezarritako eremu ez euskaldunean, Nafarroako Gobernuak eskaintzen dituen ikastaroetan ez zegoen euskara ikasteko aukerarik. Herritarrek martxan jarritako sinadura bilketaren ondorioz, Cascanten abian dira ikastaroak. Castejongo udalerrian sinadura-bilketa egin zuten, baina oraindik ez dituzte martxan jarri. Nafarroako Gobernuak ez du Helduen Hezkuntza Zentroetan euskara programaturik, ez eta hizkuntza integratzeko inongo plangintzarik ere, herritarren sinadura-bilketak egin du posible aukera hori zabaltzea. 549-2019\nâ€œZentro batzuek ez dute euskarazko eskaintzarik eta beste askotan plaza kopurua ez da nahikoaâ€?\nNafarroako Gobernuak Helduen Hezkuntzaren baitan doan eskaintzen dituen ikastaroetan euskara ikasteko aukera eskatzeko sinadurak aurkeztu genituen Castejongo Udalean. Sinadurak Tuterako EPAn aurkeztu eta eskaera onartu zutela jakinarazi zitzaion Tuteratik Castejongo Udalari. Hori jakinda, Castejongo Udalak eskaintza egin zuen herrian eta 48 pertsonak eman zuten izena euskara ikasteko. Pertsona hauek asteak daramatzate klaseak hasteko zain eta ez dakigu zergatik ez diren oraindik abiatu. Prozedura bera erabilita Cascante herrian martxan dira euskara eskolak. Castejonen zergatik ez diren hasi jakin nahi dugu.\nLegeak ezarritako eremu euskalduneko lanbide heziketako zentroetan irakasle eta ikasle euskaldunak egon arren, eskaintza ia osorik gaztelaniaz egiten da, irakasgaien gehiengoa hizkuntza honetan eskaintzen delarik. Goi mailako ikasketetan magisteritza da Nafarroako Unibertsitate Publikoan osorik euskaraz eskaintzen duen ikasketa bakarra. 2019an ere egoerak berdin jarraitu du. Ikasketak euskaraz egin nahiko lituzketen ikasleek gaztelaniaz ikasi behar izaten dituzte kreditu gehienak, edo Euskal Herriko Unibertsitatera jo.\nEuskal Autonomia Erkidegoari dagokionez, 2019an indarrean jarraitu du ikasleak hizkuntzaren arabera sailkatzeko sistema berberak. Hezkuntza lege berri bat sortzeko prozesua 2020ko lehen hiruhilekoan onartuko zutela iragarri zuen Eusko Jaurlaritzak, baina lege proiektua oraindik ez da ezagutzen. Hausnarketarako dokumentuan eztabaidarako bost ardatzen artean hizkuntzarena ere bazegoen. Hainbat azterketak agerian utzi duten moduan, ereduen sistemak ez du bermatzen derrigorrezko hezkuntza amaitutakoan euskararen ezagutza egokia, eta ez du ikasle guztiek gaitasun berbera izateko eskubidea bermatzen.\n2019an kexa ezberdinak jaso genituen Behatokian D ereduko Euskal Autonomia Erkidegoko zentroetan ordezkapenak egiteko euskara ez dakiten irakasleak kontratatzeagatik. Horrekin batera kexak izan dira kanpo formazioko zenbait jarduera gaztelania hutsean izateagatik. Euskara ez dakiten irakasle edo formatzaileak kontratatzeak erabat baldintzatzen du zentroko antolakuntza eta barne-funtzionamendua, zenbaitetan zentroan euskaraz ez dakien langile bakar bat izatean, formakuntza zein bestelako jarduerak gaztelaniaz izatera pasatu dira. 383-2019 Euskal Autonomia Erkidegoko Hezkuntza Sailak Irungo Plaiaundi Ikastetxerako euskaraz ez dakiten ordezko bi langile kontratatu ditu Hizkuntza Departamenturako. Honek Departamentuaren hizkuntza jarduna erabat baldintzatuko du. Hezkuntza Sailean Langileen Kudeaketarako Zuzendariari horrelakorik berriro gerta ez dadin neurriak hartzea eta erabaki oker hori baliogabetzea eskatu diot.\nNafarroan, 2019an Hezkuntza Departamentuaren zerbitzuko Musika eta Arte Eszenikoetako katedradunen espezialitate ezberdinetako kidegoan sartzeko deialdian euskara ez zen beharrezkoa eta, baloratzekotan, hizkuntza eskolako gainerako edozein titulu bezala, 0,5 puntuko merezimendua baino ez zuen izan.\nâ€œEuskara ez dakiten irakasle edo formatzaileak kontratatzeak erabat baldintzatzen du zentroko barnefuntzionamenduaâ€?\nArlo akademikotik kanpo, hezkuntzaren eremuko bestelako jardueretan ere urraketak izaten dira. Hona zenbait adibide: EHUk bidaltzen dituen mezu elektroniko zein fakturak gaztelania hutsean egotea eta bestelako atal administratiboetako ataletan arreta euskaraz bermatu ezin ahal izatea; Eusko Jaurlaritzako liburutegi digitaleko maileguetan euskarazko eskaintza eza; Hezkuntza Departamentuko zenbait telefonotan arreta euskaraz ez eskaintzea; NUPeko langileen atarian informazio eguneratua gaztelania hutsean egoteaâ€Ś\n349-2019 Goizeko 10:30 aldera Arabako Hezkuntza departamentura deitu dut eta gaztelaniaz egin behar izan dut euskaraz ez zidatelako ulertzen.\nNafarroan, hizkuntza eskola ofizialean, zenbait kasutan sarrerako arreta euskaraz bermatzeko ezintasuna dagoela jakinarazi digute zenbait herritarrek eta bidaltzen zaien informazio eta mezu oro gaztelania hutsean daudela. Ipar Euskal Herrian, 2019an ere ez da izan Baxoa euskaraz egiteko aukerarik, nahiz eta ikasketak euskaraz egin. Etxepare Lizeoko zuzendari Iban Thicoipek salatu zuen Seaskakoak ez diren beste ikastetxeetan jarduten duten haurrek bakarrik Geografia-Historia egin zezaketela euskaraz, Matematikako azterketa euskaraz egiteko aukera ikastolako ikasleen ematen zietelako soilik. Bestalde, gogoratu behar dugu Brebetan ere ikasle euskaldunek bereizkeria pairatzen dutela.\nAzkenik, larria ere bada, hezkuntzaren barnean haur eta gazteei bestelako heziketa zuzena ematen zaien alorretan oraindik zerbitzua euskaraz emateko zailtasunak izatea. Hala nola, eskola jangeletako zerbitzuan gertatzen diren urraketak. Eusko Jaurlaritzak kontratatzen dituen zenbait enpresak ez dute hizkuntza-eskakizuna nahitaezkotzat hartzen eta haien langileei ikastaroak eman arren, askotan ez da nahikoa haur eta gaztetxoei jangelan euskarazko zerbitzu egokia eskaintzeko. 286-2019 Nahiz eta orain dela hamarkada bat baino gehiago euskaraz irakasten duten eskola bat izan, ez dugu lortzen jantokiko monitore guztiak euskaldunak izatea. Egoera larria da. Urte hauetan zehar, honi buruzko neurriak hartzea dagokien estamentuen pasibotasunaren aurrean, arazo honi premiazko konponbidea ematea exijitzen dugu: hau da, jangelako monitore guztiak gai izan daitezela euskara hutsean aritzeko ikasleriarekin, horrela ikasleria eta eskolako langileriaren arteko komunikazio hizkuntzaren eredua bete dadin.\nHezkuntzan, beraz, alor akademikoan ikasleek euskaragaitasun egokia erdiesteko ereduaren beharrak, haur-eskola eta unibertsitate mailako hezkuntzan euskarazko eskaintza bermatzeak eta hezkuntza sail osoan zerbitzua, arreta, zein barne-harremanak euskaraz bermatzeak erronka izaten jarraitzen dute 2019an ere.\nAdministrazio jarduera orokorrak Frantziako zein Espainiako Estatuetako administrazioetan hizkuntzaeskubideak urratzen dira hainbat departamentu zein zerbitzutan, hala nola: posta zerbitzua, gizarte-segurantzaren zerbitzuak, garraiobideak, ogasuna zein erregistro zibileko bulegoetan.\nâ€œNahiz eta herritarrek hala eskatu, kasu askotan ez dago euskarazko aukerarikâ€? 326-2019 Irungo komisaldegian, nortasun agiria berritzeko asmoz euskaraz artatua izateko eskaera egin, eta ez dute onartzen. Informatikako kontuak direla esaten dute eta ez dago euskara erabiltzen duen arreta zerbitzurik.\n10-2019 IruĂąeko Correosen bulego nagusian, txanda hartzeko gailuak euskara hautatzeko aukera ematen du baina aurrez-aurre ez naute euskaraz artatu. Bestalde, ematen didaten agiria ele bietan dago baina euskarazko itzulpena lotsagarria da.\n2019an Behatokian hainbat kexa jaso dugu hauteskundeetan, hautesle-erroldaren bulego ezberdinetatik herritarrei helarazitako jakinarazpen edo inprimakiak gaztelania hutsean edo euskara ez zuzenean idatzita zeudela esanez. 565-2019\nOraindik orain, web-guneetako informazioa, inprimakiak, txandatiketak, edozein motatako jakinarazpen, kartel zein herritarrei bidaltzen zaizkien gutunak gaztelaniaz soilik eskaintzen dira eta, nahiz eta herritarrak hala eskatu, kasu askotan ez dago euskarazko aukerarik.\nAramaion herritar askok egin dute propaganda ez jasotzeko eskera eta guztiek honako erantzuna jaso dute. Tamalez, euskarazko testua ez da apenas ulertzen!\nGarraiobideetako paisaia linguistikoa, jakinarazpenak zein arreta zerbitzuan ere etengabeko urraketekin jarraitzen dutela adierazten digute herritarrek. 452-2019 Donostian Renfek duen geltoki nagusian gertatu zen. Informazio eske joan nintzaion bertako langileari, euskaraz. Erdaraz egin nezan eskatu zidan, eta horrelaxe egin nuen. Era honetako enpresa publikoetan euskaraz hitz egiteko gai diren pertsonak egon behar dute jendearen arretan.\nHerritarrei ematen zaien arretari lotzen zaio zuzenean langileen hizkuntza-gaitasun eza, eta horrek ondorio zuzenak dakartza. 2019an Espainiako Gobernuko Administrazio Orokorreko 1026 plaza esleitu ziren Euskal Autonomi Erkidegoan, azken urteetan egin den deialdi handiena izanik ere, beste behin ez da euskara eskakizun orokor gisa kontuan hartu. Hortaz, EAEn ere administrazio orokorrari lotutako zerbitzuetan hutsune larriak daude euskarazko arreta, garraio, bestelako zerbitzu zein paisaia linguistikoan.\nNafarroako eremu batean euskara ofiziala izan arren, administrazio orokorreko hizkuntza baliodunak gaztelania izaten jarraitzen du. Gainerako eremuetan kasu gehienetan euskara ez da ez eta kontuan hartzen ere administrazioko zerbitzu orokorretan. Gainera, 2019an Nafarroako Justizia Auzitegi Nagusiak kaleratutako epaiaren ondotik, eremu batzuetako zerbitzuetako lan-postuetan euskarazko hizkuntza eskakizuna ezarri gabe eta kasu askotan beste hizkuntza batzuek baino gutxiago baloratuta egongo dela aurreikusten da. Kontuan hartu behar da epaiaren arabera ezinezkoa izango dela lanpostuetan euskararen ezagutzaren balorazioa derrigortzea. Hortaz, Hego Euskal Herriko administrazio horietan, balioa eta babesa gaztelaniari besterik ez zaio ematen. Ipar Euskal Herrian euskarari izaera ofizialik eskaintzen ez zaion heinean, administrazio orokorrean harremanak euskaraz izatea ezinezko bilakatzen da. Ondorioz, nabarmentzekoa herriko etxe batzuetan euskara harremanetarako erabili arren, administrazio zentralaren aldetik Frantsesezko agiri, komunikazio zein bestelako inprimakiek soilik dute baliozkotasuna. Ondorioz, aitortza ezak traba nagusia izaten jarraitzen du edozein eginbide euskaraz egin ahal izateko.\nNafarroako Gobernuak 2019an administrari laguntzailerako 136 plaza atera zituen. Deialdia, Administrazio zentrala, Osasunbidea (bai eta barne-promoziorako ere) eta Nafarroako Osasun Institutu Publikoko aldi-baterako lan-poltsak eratzeko bideratu zen. 136 plaza horietatik 20k bakarrik izan zuten euskara eskakizun gisa ezarrita, 20 horietatik batzuek B2 mailako eskakizuna besterik ez zuten; zegokien zerbitzua emateko ez-nahikoa.\nUdalak eta Herriko Etxeak Herritarrek 2019an adierazi zigutenaren arabera, udalen jakinarazpen, isun, baliabide elektroniko, seinale eta kartel zein oharretan izan ziren urraketak. Zerbitzu zuzenez gaindi, azpikontratatutako zerbitzuetan ere izan ziren.\nUdalek antolatzen dituzten ekimen, jarduera zein ospakizunetan ere hizkuntza-eskubideen urraketak izan dira. Kasu batzuetan jarduerak euskaraz iragartzen diren arren, praktikan, gaztelania hutsean izaten dira.\nHerri eta hiri ezberdinetako paisaian euskara txertatua egoteak berebiziko garrantzia du, euskararen presentzia areagotzeko eta ikusgarri egiteko tresna egokia direlako.\n656-2019 Bilboko Intermodaleko kafetegi eta dendan inork ez du euskaraz hitz egiten. Bilboko Udalak nori esleitu dizkio Termibus barri honen zerbitzuak? Kafesne bat mesedez. “No hablo euskera, en castellano por favor”\nZabalganako gizarte etxean, orokorrean, oso jarduera gutxi dago euskaraz. Batzuk elebidun jarri dituzte, baina horrek ez du ezertarako balio: uztailean “Condición física/ Sasoia” ikastaroa egin dut, teorian elebiduna zena, baina oso-osorik gaztelaniaz eman dena.\n526-2019 Hondarribiko Kasino Zaharra jubilatuen elkartean antolatutako 3 gimnasia ikastaroak erdaraz dira, nahiz eta erabiltzaile gehienak euskaldunak garen. Nahi nuke euskaraz ere egitea.\nUdalerri batzuek euskara ordenantza propioa izan arren, urraketen gaineko ikuskapen zein kontrolik ez eramateak ordenantzaren ez betetze kasuak ohiko izatea dakar. Testuinguru horretan, 2019an hainbat lan-deialdi egin dira, hutsik dauden lanpostuak bete edo zerbitzuetan sortzen diren beharrei erantzuteko lan-poltsak osatzeko. Lanpostu publikoen hornikuntzan, euskara galdegin gabe edo behar bezala puntuatu gabe jokatu dute hainbat udalek. Bilboko Udalean teknikari (TAG) lanposturako ez da beharrezkoa euskara jakitea, Donostiako etxegintza erakunde publikoan euskara eskakizun bezala kontuan hartu ez izana erreklamatu behar izan da edota udaltzaingoen lan-poltsetan hizkuntza-eskakizuna betetzen duten pertsonarik ez dutenean, euskaraz ez dakiten pertsonak kontratatzea adibidez. Nafarroako udal askotan ere lanpostu batzuei ez zaie inolako hizkuntza-eskakizunik ezartzen eta, baloratzen den kasuetan, ez da herritarrekiko zerbitzuan bermatzeari begirako beharrezko maila eskatzen.\nLanpostu publikoak diren heinean, betebeharrak aurrera eraman eta zerbitzu egoki bat eskaintze bidera ezarritako eskakizunetan ezin da salbuespenik egin. Beste eskakizun batzuk beharrezkoak diren bezala, euskara jakitea ere beharrezkoa izan beharko litzateke kasu guztietan. Hizkuntza-eskubideak uneoro bermatu beharrekoak dira. 547-2019 Orgiko basoko parkinean langile bat dago, parkinean aparkatzeagatik kobratzeko eta informazioa emateko. “Egun on” esateaz gain, ez zen gai gehiago ez ulertzeko ezta solas egiteko ere. Non eta Ultzaman, publikoari arreta eman eta euskaraz ez dakien langile bat jartzea ez zait bidezkoa iruditzen.\n“Urraketen gaineko ikuskapen zein kontrolik ez eramateak, ordenantzen ez betetze kasuak ohiko izatea dakar”\nIpar Euskal Herrian legezko aitortza eta ondorioz ofizialtasunik eduki ez arren, herriko etxeek badute eragitea zeinek bere eremuan, eskaintzen duten zerbitzu zein barne-funtzionamenduan hizkuntza-politika garatzeko pausu eta neurriak hartzeari begira. 2019an aurkeztutako Hizkuntza Eskubideak Bermatzeko Protokoloa hurrengo urtetik aurrera herriko etxeetako jardunean neurriak hartzeko tresna egokia izango da.\n2019an Uztaritzeko herriko etxean, beraien hautetsi karguetatik dimisioa aurkezteko dokumentua euskara hutsean helarazteagatik ez zitzaien dimisioa onartu. Honek, argi uzten du Frantziar Estatuko ofizialtasun ezaren medio, legedi eta arau ezberdinek, ez dietela hizkuntza-eskubideekiko inongo aitortzarik egiten euskaraz idatzitako dokumentuei eta beraz edozein eginbide administratibo zein judizialek balioa izateko Frantsesez idatziak helarazi behar direla nahitaez.\nâ€œIpar Euskal Herrian legezko aitortza eta ofizialtasunik eduki ez arren, herriko etxeek badute eragiteaâ€?\nLan mundua Lan munduan edozein jarduera zein sektoretan, barne maila zein kanpora begirakoetan, gaztelania eta frantsesa dira nagusi. Erakunde publikoetako lan-jardunean ere zailtasunak ematen dira barne-mailan euskaraz lan egin ahal izateko, dela administrazio publikoko langile batzuen gaitasun faltagatik, dela lan-prozedura zein baliabide eta lan-tresnak erdaraz izateagatik.\nLan-hitzarmenetan zein bestelako araudietan euskarari dagozkion arauak izan arren, enpresek behin eta berriz egiten dituzte arau horien ez betetzeak, eta urraketa horiek ez dute inolako ondoriorik eragiten.\nEnpresa pribatu askotan langileen euskara gaitasuna bigarren mailan uzten da, bai kontratazioetako eskakizunei dagokienean, baina bai eta formazio-planak diseinatzerakoan ere. Enpresetako erabakitzegune zein lan-postuetan ere egoera berdina erreproduzitzen da.\nLan-munduko hizkuntza-paisaian ere erdara nagusi: langileentzat ohar, karteldegi, informazio, laneko prebentzio ekipo indibidual zein seinale eta ohar kolektiboetan.\nFabrikako Barne hitzarmenean jasota dugu 30. artikuluan, langileei egindako jakinarazpen oro eta informazio-panel guztietan euskara ere erabili behar duela, gutxienez bi hizkuntzatan informatu behar gaituztelarik. Beti hitz onak baina enpresaren aldetik gauza oso gutxi egin dira, kartel batzuk eta informazio batzuk euskaraz ere jartzen ditu baina oso gutxi.\n304-2019 Europa Institutuak formazio saioak eskaintzen ditu Nafarroan. Horien berri ematen duen kartela gaztelania hutsean ageri da eta bertako hizkuntzan, euskaraz, ez du batere informaziorik ematen. Nafarroako Gobernuaren Lansare zerbitzuarekin batera antolatzen dira, gainera.\nKasu batzuetan, langileen euskara ezagutza-maila ez da izaten lanjardunean euskaraz ez egitearen arrazoia, lan-ohituretan erdara ezarrita egotea baizik.\n474-2019 Lan arriskuen prebentzio plana, langileen osasun azterketa eta bestelako txostenak euskaraz izateko eskatu eta ezinezkoa dela erantzun digute.\nLan munduak gure bizitzetako denboraren parte handi bat hartzen du eta pertsonon segurtasun eta osasuna ere barnebiltzen duen alorra izanik, garrantzitsua da hizkuntza-eskubideak lan munduan ere errespetatuak izaten daitezen lortzea. Enpresa batzuek bezeroari begirako neurriak hartu nahi dituzte barne-funtzionamenduari dagozkienak aldatu gabe, eta horrek alde biko eskubideen urraketetara eramaten gaitu, bezeroenak erraztasun handiagoz urratzera, baina bai eta langileen eskubideen barnean hizkuntza eskubideak ez txertatzera ere. Tresna eraginkor eta konpromiso sendoagoak falta dira bai enpresen arauetan hizkuntza-eskubideak txertatzeko, baina bai eta hizkuntza-eskubideei dagokien araudiaren betetze-maila ebaluatu eta neurriak hartzeko exijitze bidean ere.\nHorrekin lotuta, 2019ko amaieran Euskara Eremu Sozioekonomikoan Sustatzeko Plana onartu zuela iragarri zuen Eusko Jaurlaritzak; 2020-2023 epealdian euskararen erabilera lanmunduan handitu eta kontsumitzaileen dekretuan ezarritako hizkuntza-eskubideen betetze maila igotzeko asmoz. Hala ere, pausu sendoagoak eta neurri zorrotzagoen beharra dagoela deritzogu, behin eta berriz, hizkuntza-eskubideen betetze maila borondatearen esku uzten delako soil-soilik.\nâ€œEnpresa pribatu askotan langileen euskara gaitasuna bigarren mailan uzten daâ€?\nKultura, aisia eta kirola Egun, kultura, aisia eta kirola gizartean pisua duten alorrak dira. Horietatik asko erakunde publikoek sustatzen dituzte, eta berebiziko garrantzia dute haur zein gaztetxoei bideratutakoak direla kontuan hartuta. Erakunde publikoek zuzenean antolatutakoak izaten dira zenbaitetan, baina babesle edo laguntzaile bezala ere jarduten dutela kontuan izan behar dugu hizkuntza-eskubideen urraketen gaineko erantzukizuna eta kontrola eskatzerako orduan.\n342-2019 Baskoniak eta 11+5 fundazioak udako kanpusen inguruko informazioa eta argibideak gaztelania hutsez bidaltzen dizkiete familiei.\n305-2019 BIBE transbizkaia txirrindula proba Eusko Jaurlaritzak, Bizkaiko Foru Aldundiak eta Durangoko Udalak babestuta izanik ere, ez du ematen bere webgunean euskarazko informaziorik eta bere sare sozialetako komunikazioak ere erdara hutsean dira.\nâ€œErakunde publikoek babesle edo laguntzaile bezala ere jarduten dutela kontuan izan behar dugu urraketen gaineko erantzukizuna eta kontrola eskatzerako orduanâ€?\nKultur elkarte eta eragile sozial ezberdinen ekimenetan, zinemetako zein antzokietako karteldegi zein informazioan, jaiekin eta horiekin lotutako ekimen berezietan, museo zein eremu kulturaletako bisita gidatuetan, merkataritzarekin lotutako jardunaldietan, udan turismoari begira antolatzen diren ekimenetan, era guztietako kirol ekimen zein jarduerei dagozkien ekitaldietan izaten dira urraketak. Oro har, webgune eta karteldegiak gaztelania hutsean edo euskaraz informazio osoa eskaini gabe iragartzen diren ekimenak aurkitzen dituzte herritarrek.\nEgitasmoei ingelesezko izena jartzeko ohitura hedatzen ari da, erakunde publikoak erabaki hauen bultzatzaile izaten direlarik: Black Friday, Bay of Biscai Festival, Tunna World Capital, Biarritz Film Festival, … 299-2019 Donostiako Udalak Txistulari taldearen kontzertua iragartzeko paratu dituen euskarrietan ez da euskara ageri.\n394-2019 Informazioa zabaltzeko gonbidapena eginez, “Atrévete/Ausartu zaitez” proiektuaren berri ematen duen kartela jaso dut nire whathsapean. Proiektuaren izenaz aparte, kartelean ematen den informazioa gaztelania hutsean dago. Informazioa euskaraz jaso nahian webgunera jo dut. Hemen ere “se parte” atala kenduta, gainontzeko atal guztiak gaztelania hutsean. Mindu eta tristetu egiten nau pertsonen eskubideen alde eta hauen arteko berdintasuna lantzen diharduen gizatalde batek euskal hiztunak kontuan ez hartzea.\nNafarroan bereziki zailtasunak daude bisita gidatuak euskaraz egin ahal izateko. Erakunde publikoen edo erakunde publikoek babestutako eraikinetan batik bat. Gehienetan, bisita gidatuak gaztelania hutsean eskaintzen dituzte, baina beste hizkuntza batzuetan bisita gidatuak egiteko aukera egonik ere, euskara ez da kontuan hartzen. Jasotako kexen artean batek arreta berezia deitu digu. Nafarroako Gobernuaren jabetza duen Leireko monasterio historikoa bisitatzeko adibidez, bisita euskaraz egiteak 80 euroko gain-kostua duela, atzerriko hizkuntzek duten berbera. Bisita gidatua gaztelaniaz egiteak, aldiz, 3,70 € besterik ez du balio.\nAdministrazioek sustatu zein babestu edo eraikin publikoetan antolatzen diren ekimen eta jarduera guztietan hizkuntza eskubideak bermatzeko betebeharra ezartzea eta hizkuntzairizpideak errespetatzen direla ziurtatzea erakunde publikoen ardura eta erantzukizunaren parte izan beharko litzateke, besteak beste, Administrazioek kontrataziorako baldintzen bidez edo aparteko eskakizunen bidez. Komunikabideei dagokienean 2019. urteko kexetan EITB taldeak nabarmentzen jarraitzen du. Euskal irrati telebista publikoak herrialde guztietan ematen dituen saio zein jarduera ezberdinetan urraketak izan dira, esaterako, iragarkiak gaztelania hutsean ematea, antolatzen diren jarduera ezberdinetan hornitzaile eta kontratatutako enpresek hizkuntza-eskakizunik ez izatea, herritarrei helarazitako mezuak gaztelania hutsean egoteaâ€Ś Are gehiago, asteburuetan, euskarazko albistegiak askoz ere laburragoak dira euskarazko telebista-katean.\nIrrati eta telebista publikoetatik harago, orokorrean aisiara bideratutako hedabideetan euskararen presentzia oso murritza da (zenbait hedabide zehatz salbu). Horrela, hedabide batzuek atal zehatzen bat eskaintzen diote euskarari, baina gaztelania da nagusi.\nEuskal kultura turismoan txertatzean ere euskarari toki txikia eskaintzen zaio. Balore eta kulturaren parte bezala erakutsi beharrean, apaingarri bezala zokoratua gelditzen da eta gaztelania, frantsesa eta ingelesa nagusitzen dira.\n403-2019 Larunbat gauean ETB albistegiak: Euskarazkoak 14 minutuko iraupena. Gaztelaniazkoak, 43 minutu eta 49 segundokoa. Euskaldunontzat hiru aldiz albiste gutxiago.\nKate publikoak izanik berebiziko ardura dute euskarazko programazio zabala eskaintzeko, eta euskarazko entretenimendua sortzeak berebiziko garrantzia du. Hala ere, azken urte hauetan atzerapausoak nabaritu ditugu, euskarazko bikoizketa zerbitzuaren egoera, sektorean eman den euskarazko eskaintzaren aldeko inbertsio faltaren seinale nabarmena dela esan daiteke.\nâ€œKate publikoek berebiziko ardura dute euskarazko programazio zabala eskaintzekoâ€?\nzerbitzuak eta interes orokorreko zerbitzuak\nKontsumo zerbitzuak eta interes orokorreko zerbitzuak Kontsumitzen ditugun ondasunek zein zerbitzu orok hizkuntza nagusi bezala dituzte gaztelania eta frantsesa, eta azken boladan ingelesa ere gero eta gehiago ari da hizkuntza nagusi bilakatzen. Egun indarrean dauden legedi eta araudiak kontsumo-gai guztietan gaztelania eta frantsesa bermatzera eta babestera bideratuta daude. Hortaz hizkuntza bi horien presentzia soilik dago legez behar den bermeak eta betebeharrak babestua. Produktu ororen informazio etiketetetan hizkuntza bi horien erabilera araututa dago eta, horiek bete ezean, enpresek ondorioak izaten dituzte. Eskaintzen diren bestelako hornidura zein zerbitzutan ere argiak dira gaztelania eta frantsesa erabiltzearen betebeharra arautzen duten legediak. Hizkuntza indartsu horiek arau bitartez ere bermatzen dute haien presentzia etiketetan, argibideetan eta, oro har, kontsumoharremanetan. Arau bitartez etiketatzen dira produktuak eta, horrela egin ezean, ondorioak eragiten ditu enpresetan zein entitateetan.\nEuskal Autonomia Erkidegoan Kontsumitzaileen eta Erabiltzaileen Estatutuaren 6/2003 Legea dago indarrean. Lege hori garatzeko Eusko Jaurlaritzak 123/2008 Dekretua onartu zuen, pertsona kontsumitzaile eta erabiltzaileen hizkuntza-eskubideei buruzkoa. 2019an kontsumitzaileen legedia aldatzeko prozesua hasi zuen Jaurlaritzak, baina kontsumo-gaietako hizkuntza-erregulazioari dagokionean, aldaketarik ez. Hartara, hizkuntza-eskubideei buruzko Dekretuaren artikuluak ez betetzeak ez die inongo ondorio administratiborik ekartzen enpresei zein bestelako entitateei. Dekretu horrek ahozko zein idatzizko komunikazioan betebeharrak ezartzen dizkie Euskal Autonomia Erkidegoko lurralde-eremuan jarduten duten denda-kate handiei, komunikazio-operadoreei, garraio zerbitzuetako enpresei, entitate finantzarioei, energia elektrikoa, petrolio-erregaiak eta gas naturala hornitzen duten enpresei, etxebizitzak saldu edo alokatzen dituztenei edo eraikuntza-obren sustatzaileei.\nâ€œLegedi eta araudiak kontsumo gaiguztietan gaztelania eta frantsesa bermatzera eta babestera bideratuta daudeâ€?\nBetebehar horiek praktikan ez direla egikaritzen esaten digute herritarrek, eta hainbat arlotako urraketak helarazten dizkigute.\nMerkataritza marka handi batzuek beraien sare sozialetan gaztelania hutsa erabiltzeko erabakia hartu dute.\n578-2019 EDP hornitzailearekin harreman hizkuntza euskara dudan arren, gutun bat eta SEPA agiri bat gaztelania hutsean bidali didate.\nAhozko harremanetan edota komunikazioan euskaraz mintzatzeko ezintasunaz ere kexatu dira herritarrak. 707-2019\nHizkuntza-paisaian ere ohikoak izan dira urraketak: karteldegia, seinaletika, informazio-oharrak zein herritarrei bidaltzen zaizkien gutunak.\nHerritarrekiko arretari dagokionean ere, kexa ugari jaso ditugu. Enpresa eta hornitzaile askoren arreta-zerbitzuek ez dituzte bermatzen hizkuntza-eskubideak, herritarrek jakinarazi bezala. Merkataritza-gune handietako kutxa zein bestelako zerbitzuak eskaintzen dituzten langileek ezintasunak dituzte zerbitzua euskaraz eskaintzeko.\nOrange konpainiako komertzial baten telefono deia jaso dot, gaztelaniaz noski, eta esan diot ezer pertsonala ez dela, baina euskaraz dakien saltzaile batek deitzea nahi dudala. Erantzuna: “usted me está entendiendo perfectamente, estamos en España y no me diga tonterias” ondoren eskegi egin dit erantzuteko aukerarik eman gabe.\n687-2019 Bezeroaren arretarako zerbitzura idatzi nuen posta elektronikoz faktura berriz eskatzeko eta bi erantzunak, jasotzearena eta faktura bidaltzekoa erdara hutsezkoak izan ziren.\nBeste joera bat ere nabaria da, hain zuzen ere, ostalaritzan ematen ari dena. Izan ere, taberna, jatetxe zein alojamenduetan euskararen presentzia gero eta murritzagoa da. Gaztelaniaz gaindi, ingelesa, frantsesa zein bestelako hizkuntzetan eskaintzen dira zerbitzuak, baina euskararen arrastorik ez- Gehien jota azken hizkuntza bezala txertatzen da, eta horietarik askotan euskara ez zuzena erabiltzen dute, ulergaitza.. Turismoari begirako zerbitzuetan kanpora begirako hizkuntzak kontuan hartzen dira, baina ez da kontuan hartzen zerbitzu berdinak euskal herritarrek ere kontsumitzen dituztela. Euskal Herrian barne-mailako â€œturismoâ€? edo aisiarekin lotutako zerbitzuetan euskal herritarrei zuzendutako zerbitzuaren kalitatea hizkuntzaeskubideek ere berma ditzake.\n182-2019 Burger King-en ez dute euskarazko ez arretarik ez informaziorik ematen.\nKarteldegia, iragarkiak, webgunea zein ahozko zerbitzuan kexak izan dira beraz.\nEusko Jaurlaritzak onartutako Euskara Eremu Sozioekonomikoan Sustatzeko Planak hiriburuak (merkataritza-gune handi gehien batzen dituzten eremuak direlako) eta bestelako kontsumozerbitzuak eskaintzen dituzten zonaldeak barne hartzeak aurrerapausoren bat ekar dezake, kontsumo-zerbitzuaren eta ondasunen gaineko enpresetan neurriak hartzerakoan. Hala ere, urraketa egiteak ondoriorik ez izateak beste behin ere borondatearen mende uzten du legea betetzea, eta plan horrek kontsumo zerbitzuetan zenbateraino eragingo duen ez dakigu.\nNafarroako Foru Erkidegoan ez dago kontsumitzaile eta erabiltzaileen hizkuntza-eskubideak aitortzen duen inolako araurik. Kontsumitzaile eta erabiltzaileei zuzendutako komunikazio eta informazio gehiena gaztelaniaz izaten da. Hornitzailene zein bestelakoen gutun eta bestelako fakturak ere gaztelania hutsean izaten direla kexu dira herritarrak.\nRamuntcho hotelak frantsesez, gaztelaniaz eta ingelesez eskaintzen zuen informazioa. Aldiz, euskaraz ez zegoen inolako informaziorik.\nUrdiango herrian zuntz optimoa jarri behar dute, eta bilera informatiboa iragartzeko eskuorria erdara hutsean bidali dute.\nArreta berezia deitzen dute hornitzaile ezberdinekiko telekomunikazio enpresei dagozkien kexek. Telefono bidezko arreta eman edo salmentak egiteko deiak, zuzeneko arreta dendak, karteldegi eta iragarkiak zein bezeroei bidaltzen zaizkien gutunetan hizkuntza-eskubide urraketak izaten dira.\nFrantziako Estatuak, berriz, hizkuntza bakarrari, frantsesari, aitortzen dio existentzia eta Nafarroakoaren antzekoa da Ipar Euskal Herriko herritar euskaldunen egoera. Erabat sistematikoak dira, beraz, herritarrek jasaten dituzten hizkuntza-eskubideen urraketak.\n545-2019 Orange telefono konpainiako operadore baten deia jaso dut eskaintza komertziala egiteko. Telefono konpainia batekin kontratua egitekotan eskaintzak eta zerbitzuak euskaraz jaso nahi nituzkeela esanda barre algaraka hasi da “esto es España” esanez. Euskarazko zerbitzua ukatu eta eskubide horri trufaz erantzun dio.\nHerritarrentzako oinarrizko eta derrigorrezko zerbitzuak diren IAT-ITV bezalako zerbitzuetan hizkuntza eskubideen urraketek jarraitzen dute Nafarroan batik bat. 374-2019 Ibilgailuaren azterketa teknikoa pasatzeko hitzordua konfirmatzeko sms-a bidali didate. Gaztelania hutsean, nahi eta euskara nire herrian ofiziala izan.\n“Kontsumitzaile eta erabiltzaileei zuzendutako komunikazio eta informazio gehiena gaztelaniaz edo frantsesez izaten da”\nOndorio nagusiak Behatokiaren diagnosia berretsi du Europako Kontseiluak Lehenik eta behin, eskerrak eman nahi dizkiegu euskaraz bizitzeko nahiari determinazioz eusten dioten herritarrei, haien oztopoen berri emateagatik. Gure txostenak badu oinarrizko informazio-iturri bat, hain zuzen ere, herritarren bizipenak. Herritarren kexak dagozkien erakunde eta enpresa publiko zein pribatuetara bidaltzeaz gaindi, Europako Kontseiluan ere aurkezten ditugu. 2019ko abenduan, Europako Kontseiluak argitaratu zituen Eskualdeetako edo Eremu Urriko Hizkuntzen Europako Gutunaren bosgarren ebaluazioari dagozkion gomendioak, bai Ministroen Batzordearenak bai Adituen Batzordearenak. Espainiako Estatuak aurreko ebaluazioan euskarari eragiten dioten gomendioetatik bat bera ere ez duela bete ondorioztatu genuen. Ondorioz, horrek auzitan jartzen du Estatuaren borondatea, berak berretsi zuen nazioarteko itunarekiko. Gogoratu behar da Gutunak jasotzen dituen eremukako konpromisoak euskara ofiziala den eremuetan besterik ez direla aplikatzen, eta halaxe jasotzen du berriz ere txostenak. Hartara, Nafarroari dagokionez, legeak ezarritako eremu euskalduna besterik ez da kontuan hartzen.\nHorren karira, gogoratu behar da Kontseiluaren eta Behatokiaren presioen ondorioz, Gutunaren lehen ebaluazioa izan zenean, Ministroen Batzordeak eskaera zehatza egin ziola Estatuari legeak ezarritako eremu mistoan Gutunaren III. atala aplikatzeko. Gomendio hori duela hamalau urte argitaratu arren, ez da inolako erabakirik hartu.\n“Europako Kontseiluak agerian utzi dituen gabeziek bat egiten dute Behatokiak 2019an kudeatu dituen kasu eta ondorioekin”\nAbenduan argitaratutako txostena irakurri ondoren, ondorio argia atera du Behatokiak. Europako Kontseiluak agerian utzi dituen gabeziek bat egiten dute Behatokiak 2019an kudeatu dituen kasuek eta eskubide urraketek utzitako ondorioekin. Eta, horrekin aurtengo txostenean bi ondorio nagusi atera ditzakegula iruditzen zaigu: •\tEskubideen egoera edo argazkia ez da aldatzen argazkilaria aldatuta ere. •\tHerritarren jarrera aktiboa nahitaezkoa da benetako egoera irudikatu ahal izateko.\nHorrela, aurtengo txostenaren ondorioak Europako Kontseiluko Adituen Batzordeak ateratako ondorioekin alderatu nahi izan dugu:\nHEZKUNTZA Unibertsitateren baten aurrerapausoak egon arren, oraindik ez dira nahikoak. Horretaz gain, geurean ere jaso bezala, beharrezkoa da graduondoko ikastaroetan euskarazko eskaintza emendatzea.\nJUSTIZIA Botere Judizialaren Lege Nagusiaren 231 artikuluak Gutunaren 9. artikulua bete ahal izatea galgatzen du. Artikulu horren arabera hizkuntza koofizialen erabilera baimentzen da alderen batek objekziorik jartzen ez badu. Printzipio horretan hizkuntza koofizialen erabilera debekatu ez arren, itzulpenen beharra dakar, bai eta prozedurak luzatzea ere. Gainera, bereizkeria eragiten du hizkuntza ofizial bat edo bestea erabili nahi duten herritarren aretan. Egoera hori muga da eremu judizialean hizkuntzen koofizialtasuna aplikatzeko.\nLegeak ez die epaileei zein magistratuei euskararen nahitaezko ezagutza ezartzen eta horrek konpromisoa betetzea ez du posible egiten. Langile elebidunen kopurua igotzeko neurriak ere ez ditu behar bezala hartu Espainiako Gobernuak. Legezko neurriak eta neurri praktikoak inplementatzen jarraitu beharra exijitzen zaio Autonomia Erkidegoetako justiziaren eremuko langilearen proportzio egoki batek hizkuntzen ezagutza egokia bermatzeko.\nGutunaren 9. artikulua aplikatzeko eremu judizialeko langileek hizkuntza koofizialetan lan egiteko hizkuntza horien ezagutza berma zezatela eskatu arren, egoera orokorra ez da aldatu.\nBehatokia bere sorreratik ari da egiaztatzen justiziaren eremua beltzune dela euskaldunon eskubideen bermeari dagokionez, eta hainbatean beste eskubide batzuk ere urratzen direlako, besteak beste, defentsa-eskubidea edo babes eragingarrirako eskubidea.\nBehatokiak kudeatutako kasuen arabera ere, Euskal Autonomia Erkidegoan ez dago bermatuta prozedura kriminal, zibil edo administratiboa euskaraz bideratuko denik alde batek hala eskatuz gero. Botere Judizialaren Lege Organiko aldatzeko gomendioak bete gabe jarraitzeak hori betikotzen du.\nâ€œBehatokia bere sorreratik ari da egiaztatzen justiziaren eremua beltzune dela euskaldunon eskubideen bermeari dagokionezâ€?\nNAFARROAKO FORU KOMUNITATEKO ADMINISTRAZIOA\nEstatuko administrazioari autonomia erkidegoetan hizkuntza koofizialen presentzia egokia bermatzeko eskatu zaio hainbatean. Izan ere, hizkuntza koofizialen presentzia zerbitzu publikoetan, bereziki osasun eremuko erakundeetan, baxua izaten jarraitzen du.\nAdministrazioaren atalik nagusiena IruĂąean dago, eta bertan hizkuntzak ez du estatus ofizialik. Europako txostenak legeak ezarritako eremu euskalduneko herritarren hizkuntza eskubideak bermatuta daudela esan arren, Behatokian 2019an jaso ditugun hainbat kexek, argi uzten dute ez daudela behar bezala bermatuta. Izan ere, herritar hauek legeak ezarritako eremu euskaldunean bizi arren, administrazio zentralaren aldetik oztopoak izaten jarraitzen dute euskarazko dokumentuen baliozkotasunari dagokionean edo eremu horretatik kanpo Nafarroako lurralde osoan ez zaie behar bezalako bermerik eskaintzen. Adibide argia dugu, legeak ezarritako eremu euskalduneko herritarrek Nafarroako hiriburuan egin behar dituzte hainbat tramite eta zenbait zerbitzu jasotzeko ere IruĂąeara bideratzen dituzte. Hala nola, osasungintzako espezialistengana joaterakoan, NANa berriztera joaterakoan, haur jaio-berria erregistratzeanâ€Ś euskarazko agiriak onartzeko oztopoak izan dituzte eta zerbitzua eta harremana ere ezin izan dute euskaraz egin, beraz, hizkuntza-eskubideak ez daude bermatuta legeak ezarritako eremu euskaldunean.\nEstatuak autonomia erkidegoetan duen administrazio periferikoan euskara dakiten langileen kopurua oso baxua da (%14) eta horrek Hizkuntz Eskubideen Behatokian administrazio horri lotuta jasotzen ditugun kexa askorekin lotura zuzena du. Bestalde Europako txostenak dioenaren arabera, egia da, bai, Gobernuko webguneek euskarara aldatzeko aukera eskaintzen dutela, halere, Behatokiaren oharrak bere egin dute adituek, bigarren mailako tituluetara arte besterik ezin baita euskaraz erabili kasu gehienetan. Beste zenbaitetan, Behatokian jasotako herritarren kexen arabera, ez da informazio kopuru berdina eskaintzen eta hizkuntza traketsa ere erabiltzen da.\nEuskararen erabilera administrazio publikoetan arautzen duen 103/2017 Dekretuaren helburua euskararen erabilera lurralde osoan hobetzea da, legeak ezarritako eremu ez-euskalduna barne, baina helegite bati erantzunez, 2019an ateratako sententziak asko murriztu ditu ezartzen zituen neurri nagusiak. Atzerriko hizkuntzen ezagutza euskararen ezagutza baino positiboagotzat hartzen jarraitzen da zerbitzu publikoetako lanpostuen eskaeretan. Gainera, egun, lanpostu bakar batzuek besterik ez dute Nafarroako Gobernuko Administrazioan eta osasunaren eremuan euskararen hizkuntza-gaitasuna nahitaezko.\nOhiko beltzuneak jaso ditu Europako Kontseiluko txostenak, eta ohiko beltzune horiek jasotzen dituzte Behatokiaren 2049ko datuek, Ertzaintzari dagokionez, herritarren hizkuntza-eskubideak errespetatzen ez zituzten gertaerak jaso ziren, bai eta poliziak gehiegizko jarrera agertzen zituztenak ere. Hori erabat lotua dago euskara ez dakiten lanpostu kopuruarekin, ertzainen %54ak ez du hizkuntza gaitasuna egiaztatuta.\nNafarroan, enpresek parte hartu zuten hizkuntza-estrategiaren inplementazioan. Kontratuen Foru Lege berriak (2/2018) azpikontratatzen diren enpresei derrigortasuna jarri die euskara erabiltzeko, kontratuen betetzea publiko orokorrerako oinarrizkoa denean. Halere, Behatokiak kudeatutako dosierrei erreparatzen badiogu, Lege horrek ondorio gutxi izan du euskaldunon eskubideen bermean.\nEuropako Kontseiluko txostenaren arabera, hizkuntzaren erabilera osasun-eremuan hobetu da. Halere, ez dago argi euskara ezagutzen duten profesionalek administrazio publikoan lan egiten duten edo zenbat dauden zuzenean lotuta osasun-asistentziari. Aurrerapausoak izan dira historia klinikoak euskarara itzultzeko eta laborategi-txostenak estandarizatzeko. Oraindik hala ere, eta Behatokiko kasuak horren lekuko dira, egindako pausuak ez dira nahikoak herritarren hizkuntza-eskubideak behar bezala bermatzeko, honen adibide argia delarik zenbait herritan pediatriako profesional euskaldunen falta.\nEuskal Autonomia Erkidegoan Kontsumitzaileen eta Erabiltzaileen Estatutuaren 6/2003 Legea dago indarrean. Lege hori garatzeko Eusko Jaurlaritzak 123/2008 Dekretua onartu zuen, pertsona kontsumitzaile eta erabiltzaileen hizkuntza-eskubideei buruzkoa. 2019an kontsumitzaileen legedia aldatzeko prozesua hasi zuen Jaurlaritzak, baina kontsumo-gaietako hizkuntza-erregulazioari dagokionean, aldaketarik ez. Hartara, hizkuntza-eskubideei buruzko Dekretuaren artikuluak ez betetzeak ez die inongo ondorio administratiborik ekartzen enpresei zein bestelako entitateei. 2019ko txostenean eremu sozioekonomikoan jaso diren kexek ere hori berresten dute.\nHEDABIDEAK Euskal Autonomi Erkidegoan 2019an instituzioek euskararen normalizazio eta hedapenerako hitzarmena sinatu zuten hedabideen bideragarritasuna bermatze aldera. Euskal Autonomi Erkidegoari dagokionean, Europako txostenaren arabera, Gobernuz Kanpoko Erakundeek kezka agertu zuten euskarazko eta gaztelaniazko albistegien iraupenetan dagoen desorekaren inguruan. Behatokiak ere 2019an ere hainbat kexa izan zuen horren inguruan.\nBeraz, oraingoan, modu desberdinean aurkeztu nahi izan ditu Behatokiak 2019 urteko txostenaren ondorioak. Arestian esan bezala, urtearen amaieran, Espainiako Estatua bosgarrenez ebaluatu ostean, Europako Kontseiluaren Eskualdeetako edo Eremu Urriko Hizkuntzen Europako Gutunaren betetze mailaren ondorioak publiko egin zituen. Behatokiak Gutuna berretsi zenetik aurkeztu izan ditu txostenak Gutunaren betetze-maila zer-nolakoa den erakusteko. Hau da, herritarren bizipenak baliatu ditu konpromisoak betetzen ziren ala ez egiaztatzeko.\nBosgarren ebaluazioan ere horrela egin genuen, eta herritarren eskubide-urraketetan oinarritutako txostena igorri genuen Estrasburgora. Halaber, Adituen Batzordea IruĂąean izan zenean bilera egin genuen. Afera da, Ministroen Batzordeak egindako gomendioak, eta are gehiago Adituen Batzordeak egindakoak irakurrita, Behatokia ohartu dela antzeko ondorioetara iritsi garela, bai nazioarteko instituzioek, bai eta tokiko gizarte eragileok ere. Horrek, beraz, urrats berriak egiteko konpromisoa eragin beharko lioke Gutunaren jagole nagusi izan beharko lukeen Gobernuari, eta halaxe egitea espero du Behatokiak seigarren ebaluazioan aldaketa kualitatiboak egon daitezen.\nAzkenik, gogoan izan behar dugu Frantziako Estatuak Eskualdeetako edo Eremu Urriko Hizkuntzen Europako Gutuna sinatu badu ere, ez duela berretsi. Hortaz, ezin uztar daitezke Behatokiaren ondorioak Gutun horren balizko ebaluazioarekin.\nIpar Euskal Herrian Frantziar Estatuak gutxitutako hizkuntzekiko duen aitorpen eta babes faltak, agerian utzi ditu 2019an ere herritarren beraien hizkuntza erabiltzeko nahia izan arren ezintasun ugari dituztela, bai edozein administraziorekin harremanak izatean zein eremu sozioekonomikoan, non hizkuntzaeskubideen aitortza hutsaren hurrengoa den. Hizkuntzarena gutxi batzuen afera kultural eta landa eremu zehatz batzuekin lotzen da, baina ez eskubide bezala egin beharreko aitortzarekin, izan ere, Frantziar Estatuak ondare kulturalaren aitortza egiten dio baina Errepublikako hizkuntza bakarraren aitortza Frantsesak soilik du. Estatus, babes eta aitortza falta honen aurrean euskaraz bizi nahi duten herritarrek oztopo ugari gainditu behar dituzte, 2019an jaso dugun bezala, oztopo horiek salba-ezinak egiten direlarik Frantziar Estatuko administrazioen jarreragatik. Hezkuntzan euskaraz ikasteko aukera izan eta erabakia hartzen duten herritarrek ezin dute ikasketa prozesua berdintasunean euskaraz aurrera eraman, 2019an ere brebeta eta baxoa euskaraz egiteko ikasleek izan dituzten ezintasun eta oztopoak dira horren adierazgarri. Beharrezkoa da egoera honi buelta emateko Frantziako Estatuak gutuna berretsi eta honen inguruko neurriak hartzea.\n2019ko datuak MOTA\nSektore sozioekonomikoko datuak KOPURUA\nAisialdia, Kultura, Kirola\nZoriontzeak/ Esker ona\nMerkataritza handia / Elikadura / Ostalaritza\nMerkataritza txikia / Profesionalak eta zerbitzuak\nAlderdi politikoak, sindikatuak, mundu asoziatiboa\nGarraioa, energia, telekomunikazioa\nKASU KOPURUAREN BILAKAERA 2002-2019


Unibertsitateko ikasleek 23.000 truke-plaza izango dituzte datorren ikasturtean | Consumer\nUnibertsitateko ikasleek 23.000 truke-plaza izango dituzte datorren ikasturtean\nMugikortasun-plan honen helburua da ikasleek irakaskuntza- eta kultura-sistema desberdinak esperimentatzea.\nIkasketak zurea ez den beste unibertsitate batean egin nahi dituzten unibertsitarioek 23.002 plaza izango dituzte horretarako 2004-2005 ikasturtean, iaz baino 2.389 gehiago, Espainiako Unibertsitateetako Errektoreen Konferentziak (CRUE) jakinarazi zuenez. Mugikortasun programa honetan izena emateko epea otsailaren 27ra arte egongo da, eta trukea egin nahi duten ikasleek jatorrizko unibertsitatean eskatu beharko dute. Erakunde bakoitzak deialdi horretarako behar diren jarraibideak eta plazen eskaintza ditu.\nEra berean, CRUEk duela bost urte sustatu zuen mugikortasun-programa hori, eta bere web orrian (www.crue.org) du programa horretan parte hartzen duten Espainiako 56 unibertsitate publiko eta pribatuen eskaintza. Gune honetan kontsulta daiteke, abiapuntutzat jatorrizko unibertsitatea hartuta, zeintzuk diren titulazioak, destinoko unibertsitatea, eskainitako plaza kopurua eta egonaldiaren iraupena.\nEspainiako unibertsitateek egiten duten Espainiako unibertsitate-zentroen (SICUE) arteko truke-sistemaren bosgarren deialdia da. Mugikortasun-sistema horri esker, ikasleek beren ikasketen zati bat berea ez den beste unibertsitate batean egin ahal izango dute, onarpen akademikoa eta aprobetxamendukoa bermatuta, bai eta beren curriculum-profilera egokitzen direla ere.\nTruke horren bidez, ikasleak irakaskuntza-sistema desberdinak eta beste leku batzuetako gizarte- eta kultura-alderdiak esperimentatu ahal izango ditu. Egonaldien iraupena hiru, lau, sei edo bederatzi hilabetekoa izan daiteke, eta batez besteko iraupena, ikasle bakoitzeko 4,5 hilabetekoa. Hezkuntza Ministerioak antolatzen dituen Seneca mugikortasun-bekekin osatzen da programa. 2005 ikasturterako, beka horien batez besteko zuzkidura 2.600 eurokoa da ikasle bakoitzeko.\nIkasleak bere irakaskuntza-sistema ondo ezagutzen duela eta bere curriculuma benetan aberastu nahi duela ziurtatzeko, trukaketa hori egin beharko da jatorrizko unibertsitatean baldintza hauek gainditu ondoren: diplomatura, ingeniaritza tekniko eta arkitektura teknikoko ikasleek gutxienez 30 kreditu izan beharko dituzte (kreditu bakoitzak hamar eskola-ordu ditu) gaindituta, eta gutxienez 30 gehiago matrikulatuta egon beharko dute; lizentziatura, ingeniaritza eta arkitektura ikasten ari direnek ere gutxienez 90 baino gehiago izan beharko dituzte. Ikasleek bi unibertsitateetan egin ditzakete irakasgaiak, trukeak irauten duen bitartean.\nintercambio-eu plazas-eu unibertsitate


Euskara erdigunera! - Altsasu - Guaixe.eus\nMaialen Pelaez, June Bengoetxea, Maialen Begiristain eta Haizea Ramirez de Alda (Altsasuko Euskal Herrian Euskaraz) 2020-10-09 08:55\nEuskal Herria hasi da dagoeneneko Euskaraldirako motorrak berotzen. Beste behin ere, aukera paregabea izango dugu duela bi urte hartu genuen euskararen aldeko konpromisoari segida eman edo horretan sakontzeko. Euskal Herrian Euskarazek urteak daramatza norbanako zein kolektiboetan eragiten, ahobizi zein belarripresten rolak lantzen eta ariguneen moduko arnasguneak sortzen. Bide horretan, altsasuarrak euskararen aldeko konpromisoak hartzera gonbidatu nahi ditugu. Baina gaurkoan, Udalari dei egin nahi diogu batez ere.\nOrain dela bi urte Altsasuko Udalak Euskaraldiarekin bat egin eta herritarrei ekimenean parte hartzeko deia egin zien. Dena den, udalean euskaldunak 2.mailako herritar sentitzen gara. Azkenaldian, euskararen esparruan aurrerapausoak ematetik urrun, atzerapausoak eman eta orain arte errespetatzen ziren hainbat hizkuntza eskubide ez errespetatzen hasi da. Hori da, hori, marka! Alarma egoeran egon ginen hilabeteetan osasun jarraibideak jasotzen zituen informazio panel bat jarri zuten udaletxean. Panel horretan gaztelaniari ematen zitzaion lehentasuna; azken egunetan basoan zein mendian hainbat kartel ikusi ditugu, baso lanez ohartaraziz nahiz ez aparkatzeko eskatuz. Denetan gaztelaniak zuen lehentasuna eta, gainera, euskarazko oharrek akats mordoa ageri zuten; udalaren webgunean sartuta, hainbat dokumentu gaztelania hutsez daude. Hiru adibide baino ez dira.\nAltsasuko Udalean euskararen erabilera arautzen duen ordenantzak honakoa dio 41.artikuluan: "Altsasuko Udalak euskara eta gaztelania erabiliko ditu (elebitasun normalizatzailea baliatuko du, hau da, euskara lehenesten duen elebitasuna) herritar guztiei zuzentzen zaienean". 42.artikuluan esaten du elebitan izanen direla (elebitasun normalizatzailea) euskarri tradizionalean zein teknologia berrien bitartez zabaldutako kartelak eta informazio plakak. Udala, beraz, bere hitza jaten ari da.\nPasa den astean, bando baten bidez, Euskaraldian parte hartzera animatu gintuen udalak. Guk adierazpen bat egin edota argazki bat ateratzetik harago, euskararen aldeko jarrera erakuts dezan eskatzen diogu. Hitzetatik ekintzetara pasa eta euskararen ordenantza betetzea exijitzen diogu. Ea Altsasuko Udalak ere euskara gehiago, gehiagorekin eta gehiagotan erabiltzen duen. Euskara erdigunera!


Aratusteak - Guzur truk\nHortik gaztelaniazko carnestolendas sortu zen, berorren sinonimoa den antruejo bezala, berau latinezko introitus-etik heldua, hots [ Garizumarako ] sarrera, gaur egun oso gutxi erabilia eta eskuarki baserri giroko hitz zaharkitu dialektaltzat jotzen dena.\nErdi Aroan, antzeko esangurarekin, jaialdi horiei Italian carne-levale deitzen hasi zitzaien, eta hortik gaurko italierako carnevale hitza etorri da, geroago Europako hizkuntza askotara iragana: gal., esp., cat., fr. carnaval, ingl, carnival, Alem. Karnaval, rus. karnaval, etc.\nEuskara zaharrean, ideia beretik abiatuz, (haragi >) harat- eta ixte (< itxi) hitzekin haratixte sortu zen, hots, Garizuman haragia jatea alde batera utzi behar zelako. Hitz hori jada 1567 aldean ageri zaigu dokumentaturik Joan Perez de Lazarraga arabarraren eskuizkribuan. Hortixek heldu zaizkigu aratoste eta aratuste, Azkuek pentsatzen zuenez, Gipuzkoa aldeko uzte hitzarekin kutsatua, mendebaldeko herritxo batzuetan oraindik bizirik dirauena. Baina egia esan, luzaroko debekuengatik jai hori aspaldian ospatzen ez zelako, bai Bizkaian eta bai Gipuzkoa gehienean ere herriko jendeak belarriz jaso duen hitz nagusia karnabala izan da, espainieratik hartua jakina, eta hori garbi erakusten digu Euskal Herri Hizkeren Atlasak festa horren izenari dagokion fitxan.\nAldiz, Euskal Herriaren erdialde eta ekialdean, Nafarroa, Lapurdi eta Zuberoan batez ere, antzinako jai horiek etengabeko irautea izan dute, Tolosa, Donostia, Lanz, Iturengo ospakizunak lekuko, eta hor tradizionalki inauteriak deitu izan dira gaur arte, erro bereko beste aldaera txiki batzuekin. Horregatik, Euskaltzaindiak, izen horrek literatura zahar eta berrian zeukan hedadura eta erabilera handia ikusita, eta gaurko irakaskuntzan eta testu-liburuetan hori forma nagusia zela konturatuta, 2000. urteko bere Hiztegi Batuan hitz hori sartu zuen gure hizkuntzaren batasunerako egokiena zelakoan. Ez zuen hautatu, ordea, aratuste, geografia aldetik bazter batekoa eta gaur, Bizkaian ere, oso jende gutxik ezagutzen eta erabiltzen zuelako, gaztelaniazko carnestolendas edo antruejo bezalatsu.\nHalere, gure hizkuntzaren Akademiak orain prestatzen diharduen hiztegi batu osoagoan aratuste hitza onartu du, baina berba lokal gisa, eta horren definizioa inauteriak forma ezagunagoaren bidez ematen du. Horrek esan nahi du Euskaltzaindiak hitz hori ontzat ematen duela bigarren mailako sinonimotzat eta, oraindik bizirik dagoen tokietan –Bermeon, Mundakan edo Lekeition adibidez–, berorren erabilera berresten duela, baina, beti ere, euskararen normalizaziorako, Bizkaian zein gainerako eskualdeetan inauteriak hitz hedatuagoa gomendatuz, batez ere eskuarki karnabalak erdal hitza erabiltzen den eremuan.\nHorretara, Akademiaren arauekin bat etorriz, Euskal Autonomia Erkidegoaren oraingo Autonomi Estatutuaren 6.4. artikuluaren arabera Euskaltzaindia euskararen hizkuntz zuzentasuna bermatzeko erakundea izanik, gaur egungo euskal hiztegi elebidun guztiek erdarazko carnaval euskaraz inauteriak hitzarekin itzultzen dute, eta horixe da, gainera, gure ikastegietako haur guztiei irakasten zaien hitz bakarra, gaztelaniaz ere, carnaval-ez gainera, gorago aipaturiko beste berba zaharkitu horiek irakasten ez zaizkien bezalatsu.\nHalere, harrigarriena hauxe da, non eta gure Herriko hiri nagusian, espainieraz zintzo-zintzoki carnaval hitz bakarra urtez urte kontsakratzen den lekuan, euskaraz, ordea, soil-soilik aratusteak bezalako txokokeria bat bultzatzen saiatzea, gure hizkuntzaren batasun eta normalizazioari kalte galanta eginez. Izan ere, ustezko aberastasunaren bila, maila apaleko sinonimoak bultzatu nahi baditugu, izan gaitezen kontsekuenteak diogunarekin, eta aberats dezagun gaztelania bera ere, eta guztiek ulertzen diguten carnaval horren ordez, jar ditzagun carnestolendas edo antruejo zahar eta interesgarri horiek.\nGaztainabaltzaga 2009-03-03 11:22 #1\n
Artikulu honetaz pare bat iritzi:
\n
- agian oso kontundentea da "Antruejo" berba zaharkitua dela esatea; hedapen txikiagoa izanik ere, baliogarria izan daiteke, are gehiago tokian tokiko batzuk izendatzeko. Hizkuntza batzuetan, bestalde, "introitus-etik" eratorri dute inauteriak deitzeko modua: Antroxu (asturieraz; ik. ast.wikipedia.org/wiki/Antroxu), Entroido edo Entruido (galizieraz; ik. http://agal-gz.org/blogues/index.php/gent/2008/02/01/o_entruido_na_galiza).
\n
- beraz, arazorik ez diot ikusten "Aratuste" edota bestelako izendapenak erabiltzeko eta ez halabeharrez "inauteri" hitza baino ez bultzatzea. Kultura-adierazpenekin gainera aniztasuna eskertzen den zerbait da.


Marian Beitialarrangoitia - Wikipedia, entziklopedia askea.\nMaria Angeles Beitialarrangoitia Lizarralde (Legazpi, 1968ko urtarrilaren 20a) euskal herritar kazetari eta politikaria da.\n2016ko uztailaren 18a - 2019ko maiatzaren 21a\n2012ko azaroaren 20a - 2016ko urtarrilaren 6a\nLegazpi, 1968ko urtarrilaren 20a (52 urte)\nKazetaritza ikasketak egin zituen Euskal Herriko Unibertsitatean. Arlo horretan hasi zen lanean, hasieran Egin Irratian eta gero Euskadi Irratian. EiTBren enpresa-batzordean izan zen eta handik politika mundura pasa zen.\n2007an Eusko Abertzale Ekintzaren zerrendan Hernaniko alkate hautatu zuten. Alderdia legez kanpo geratu arren, agintaldia bete zuen. 2012ko Eusko Legebiltzarrerako hauteskundeetan legebiltzarkide hautatu zuten EH Bilduren zerrendan.\n↑ «El Supremo absuelve a la alcaldesa de Hernani de enaltecer a ETA» Noticias de Gipuzkoa 2010-3-18.\nAzken aldaketa 20 urtarrila 2020(e)an, 19:43(e)tan


EGILE BERRIAK LEHIAKETA – PamplonaEsCultura\nEGILE BERRIAK LEHIAKETA\nIruñeko Udalak “2021eko EGILE BERRIENTZAKO EUSKARAZKO XXXI. LITERATUR LEHIAKETARAKO deia egiten du norgehiagokako araubidean. Deialdi honen xedea da egile berriek euskarazko literatura sor dezaten bultzatu eta sustatzea. Egileek lan bana aurkezten ahalko dute modalitate bakoitzeko. Bi kategoria ezarri dira, eta horietako bakoitzean, hiru sari (2.500 euro, 1.000 euro, 500 euro) eta 250 euroko lau aipamen. Lanak aurkezteko epea urriaren 2021eko urriaren 22a.\n• Lana duen artxiboa igo. Artxibo bakarra igo beharko da, PDF formatuan (sistemak ez du onartuko beste luzapenetako artxiborik) eta honela izendatu beharko da: LANAREN IZENBURUA.pdf. Ez artxibo honen izenean ez edukian, ezinen da egilearen nortasunaren inguruko aipamenik egin, ezta datu pertsonalik adierazi ere.


Arginzoniz preso mantentzeko neurri berriez ohartarazi dute - Bizkaiko Hitza\nArginzoniz preso mantentzeko neurri berriez ohartarazi dute\n2017, azaroak 03 Albisteak, Bizkaia, Politika 256\nAritz Arginzoniz Elorrioko presoak hamar urte darama Espainiaren kartzeletan. Espainiako legeria beteko balitz, kalean behar lukeela ohartarazi dute haren senide eta lagunek. Eta, okerrenean, datorren urteko otsailean askatu behar luketela, Espainiako auzitegiek ezarritako zigorra oso- osorik beteta. Ortzi muga hori izan dute jarria senideek urtetan: 2018ko otsaila. Baina atzera kontua hasi eta amaiera sentitzen hasi zirenean, ezusteko kolpea jaso zuten. Frantziako epaitegiek ere epaitu egingo zutela jakinarazi zioten presoari iazko otsailean.\nZur eta lur geratu ziren bai presoa bera, bai haren senide eta lagunak. Sinetsi ezinik. Izan ere, euskal presoek ez dute antzeko kasurik ezagutu orain arte. Lehen aldia da euskal preso batek Espainiako zigorra amaitu, Frantziak estradizioa eskatu, eta Frantzian ere epaituko dutena. Alderantzizko kasuak sarri gertatu dira: hainbat izan dira Frantziatik Espainiara estraditatu dituztenak. Baina ez Espainiako zigorra betetzean Frantziak berak ere epaitzeko eskaera egin duen kasuak. Bat bera ere ez orain arte, Arginzonizen senideek azaldu dutenez. Hartara, Elorrioko presoaren kalterako ez ezik, beste hainbaten espetxealdiak luzatzeko lehen pausoa izan liteke. Arginzonizen kasuak aurrekaria sor lezake. “Espainiako eta Frantziako estatuek mendekuan oinarritutako espetxe politika eta epaiketen bidearekin jarraitzen dute”, ondorioztatu dute presoaren senide eta lagunek. “Aritz izango da estatuen mendeku gosearen urrats berri hau frogatzen lehena”.\nAitzol Iriondo Lasarte-Oriako (Gipuzkoa) presoarekin batera. Elkarrekin epaituko dituzte biak abenduaren 18 eta 21 artean, Parisen. Hartarako, laster eramango dituzte Frantziako hiriburura. Arginzonizen senideen esanetan, hil honen hasieran.\nEz da lehen aldia Elorriokoa Espainiaren kartzeletatik Frantziaren kartzeletara lekualdatzen dutena. Iazko apirilean ere eraman zuten Paris kanpoaldeko Fleury Mergois espetxera. Lehenago, otsailean, Huelvatik Valdemorora eraman zuten, Madrila zergatik zeramaten ez zekiela. Orduan jakinarazi zioten Europako atxilotze agindu bat zuela eta estraditatu egingo zutela. Apirilean Parisera eraman, eta bost hilabetez izan zuten han. Le Vert epailearen aurrean deklaratu ondoren, Espainiara eraman zuten berriro.\nHan jarraitzen du elorriarrak, Huelvan, etxetik ia mila kilometrora. Bakartze galeria batean, eguneko 19 orduz ziega barruan itxita. Aurki eramango dute atzera Parisera, eta senide, lagun zein herkideak ere joango dira Frantziako hiriburura, epaiketak irauten duen bitartean presoari babes ematera.\nHorrez gain, Aritz Arginzoniz sustarretatik atara barik lelopean manifestazioa egingo dute Elorrion hilaren 26an, herkidea askatu dezatela eskatzeko. Bakegileek abenduaren 9an Parisera egingo duten martxarekin ere bat egin dute senide eta lagunek.


nagi / nagiki\nnagikeria 1 iz nagitasun gaitzesgarria. ik alferkeria.\nAsmo horren ahazteak arrazoi asko izango zituen: batetik, noski, nagikeria, erosokeria, neurekoikeria (edo ezaugarri horiexek atzizkiaren kutsu ezkorrik gabe: nagitasuna, erosotasuna, neurekoitasuna). Xabier Mendiguren Elizegi «Nerabearen biluzia» - 53. orr.\nAtzarri naiz, gorputza nagikeria goxo batean hedatua, baina izpiritua erne. Piarres Aintziart «Santiago oinez» - 129. orr.\nNahi gabe, bere nagikeriak halako arrangura goibel, isil eta triste bat eragiten zion. Jose Morales «Arima hilak» - Nikolai Gogol - 386. orr.\nIratzargailua jo zuelarik, loaren barne barne sakonean sartua nintzen: bakearen seinaletzat hartu nuen gorputzaren nagikeria. Piarres Aintziart «Azken apeza» - 35. orr.\nHochedéren aurrean nire uko txiki guztiak, nire zabarkeriak, nire nagikeriak, denak itsusten dizkiot nire buruari, eta guztien gainetik, halakorik bada, nire eszeptizismoak. Josu Zabaleta «Gerrako pilotu» - Antoine Saint-Exupéry - 147. orr.\nHarrokeriak hondamendia eta urduritasuna baizik ez dakar, eta nagikeriak porrota eta behar gorria, nagikeria gosearen ama baita. Elizen arteko biblia Tb 4,13\nNagikeriak pentsamenduak hazten ditu, eta pentsamenduak arriskutsuak izan daitezke, bakarrik bizi den edonork berehala ulertuko duenez. Oskar Arana «Brooklyngo erokeriak» - Paul Auster - 195. orr.\nHegan joan ziren lurrunezko hodeiak, tunelak bezain beltzak ziren hegazti handien gorputz hutsak eta hegoen zarpak irudi, eta nagikeriaz hautsi ziren gero. Koro Navarro «Artistakume baten erretratua» - Dylan Thomas - 114. orr.\nErakar gaitzazu zugana, aita santua, zure usain gozoen atzetik joan gaitezen, gogogabez txepel, nagikeriaz geldo eta zabarkeriaz erdi hilik ikusten gaituzunok. Askoren artean «Asisko Frantzizko, Asisko Klara» - 420. orr.\nLaurogeita Hamaseigarren Kalearen kantoian marinel batzuk, binakako edo hirunakako taldetan banaturik, nagikerian zebiltzan. Lopez de Arana «Manhattan Transfer» - John Dos Passos - 212. orr.\nGurasoen diruaren kontura nagikerian bizi izatea? Jon Arretxe «Ostiralak» - 126. orr.\nLeude baten nagikeria edo utzikeriatik atera ezin zutena, apezpiku baten zelotik eta arreta ekiletik aterako zutela uste zuten. Iñaki Iñurrieta «Legeen espirituaz II» - Montesquieu - 331. orr.\nArduragabekeria, erosokeria, nagikeria eta ankerkeria ekintza nabarmena da. Berria - Euskal Herria 2004-01-03\n· Buru-nagikeria hutsez, sineskeriaz nahiz konplikazioen beldur morbosoz. Juan Garzia «Sistema periodikoa» - Primo Levi - 270. orr.


Azken txanpa Gureeskuklip-a bozkatzeko!\nMinutu bateko kontua da, egin klik hemen, eta eman zure bozka epea amaitu baino lehen.\nBozkatu Zaldibiako Gureeskuklipa\nGureeskuklip lehiaketa martxan da, eta bozkatzeko epea zabalik www.gureeskudago.net webgunean.\nAnimatu eta eman zure botoa, eta Zaldibiakoarentzat bada hobe!! Klik hemen.\nGizakaterako mahaia gaur iluntzean\nOraindik ez duzula izena eman? Ez duzula zure metroa erosi? Gaur iluntzean, 19:00tatik aurrera, plazan izango gara zure eskura. Animatu eta parte hartu Ekainaren 8ko Gizatakean!!\nGure Esku Dago bideoa ikusgai\nPasa den igandean, plazan eginiko zenbait grabaketaren ondoren, prest da zaldibitarron Gure Esku Dago bideoa. Ederki geratu da, eskerrikasko parte hartu duzuen guztioi!!\nGureeskuklip grabaketa itzela!\nEguraldia lagun, eta herritarren aldetik partehartze borobilez, primeran atera da gaur eguardiko gureeskuklip-erako grabaketa. Aste honetan ikusgai izango da, gaurko lanaren fruitua.\nGureeskuklip grabaketa bihar\nEguraldia hobetuko duen ustearekin,bihar igandea,egingo da GUREESKUKLIP bideo grabaketa 11:30tan plazan. Taldeetako kideei (pilota,futbol,dantza...) gogoratu,ohiko jantziekin etortzea eskatzen zaiela.GURE ESKU DAGO!\nBideo grabaketa igande eguerdian\nGUREESKUKLIP lehiaketari begira, herri mailako grabaketa egin asmoz, igande eguerdirako deia luzatu zaie, herriko taldeei eta baita parte hartu nahi duten herritar guztiei ere. 11:30tan elkartuko gara plazan, eta ordu beteren buruan amaitzea espero da. Gogoratu taldeetako kideak,pilota,futbola,dantza...ohizko arropaz jantzita agertzea.ANIMATU ETA PARTE HARTU!!\nKonpromisoa euripean ere tinko\nAtzo iluntzean bisitatu zuen Zaldibia, ESKUTIK ESKURA ekimeneko furgonetak. Zaldibitar asko gerturatu zen, euri jasari aurre eginez, plazan montatu genuen karpara, proiektuarekiko konpromisoa agertu eta Ekainaren 8-ko gizakaterako izena ematera. Hau hasi besterik ez da egin ordea, denon artean bidea egingo dugu, ahal den zaldibitar gehien gizakatearen parte egiteko. GURE ESKU DAGO.


Le Rozier - Wikipedia, entziklopedia askea.\n44° 11′ 26″ N, 3° 12′ 36″ E / 44.1906°N,3.21°E / 44.1906; 3.21Koordenatuak: 44° 11′ 26″ N, 3° 12′ 36″ E / 44.1906°N,3.21°E / 44.1906; 3.21\nMostuéjouls, Peyreleau eta Saint-Pierre-des-Tripiers\n58 (%43.9) 74 (%56.1)\nLe Rozier (frantsesez eta ofizialki: Le Rozier) Okzitaniako udalerri bat da. Administratiboki Frantziako Lozère departamenduan dago, Okzitania eskualdean. 2013an 149 biztanle zituen.\n2007an Le Rozier udalerrian erroldatutako biztanleak 149 ziren. Familiak 68 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 24 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 133 etxebizitza zeuden, 73 familiaren etxebizitza nagusia ziren, 53 bigarren erresidentzia ziren eta 7 hutsik zeuden. 105 etxeak ziren eta 28 apartamentuak ziren. 73 etxebizitza nagusietatik 44 bere jabearen bizilekua ziren, 24 alokairuan okupaturik zeuden eta 5 doan lagata zeuden; 5 etxek bi gela zituzten, 10 etxek hiru zituzten, 27 etxek lau zituzten eta 31 etxek bost zituzten. 50 etxek euren parking plaza propioa zuten azpian. 31 etxetan ibilgailu bat zegoen eta 33 etxetan bat baino gehiago zituzten.\nLe Rozier udalerriko biztanleria-piramidea 2009an .\n2007an lan egiteko adina zuten pertsonak 92 ziren, horien artean 60 aktiboak ziren eta 32 inaktiboak ziren. 60 pertsona aktiboetatik 54 lanean zeuden (29 gizon eta 25 emakume) eta 6 langabezian zeuden (4 gizon eta 2 emakume). 32 pertsona inaktiboetatik 14 erretiraturik zeuden, 6 ikasten zeuden eta 12 "bestelako inaktibo" gisa sailkaturik zeuden.\n2009an Le Rozier udalerrian 74 unitate fiskal zeuden, 146 pertsonek osaturik. Pertsona bakoitzeko diru-sarrera fiskalaren mediana urteko 14.829 euro zen.\n2007an zeuden 28 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 3 eraikuntza enpresak ziren, 10 ibilgailuen saltze eta konpontze enpresak ziren, 1 garraio enpresa zen, 7 ostalaritza eta jatetxe enpresak ziren, 1 finantziazio enpresa zen, 1 zerbitzu enpresa zen, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 1 banku bulegoa zen, 1 zurgina, 1 iturgina, 1 eraikuntza enpresa, 1 ile apaindegia eta 3 jatetxeak.\n2009an zeuden 4 establezimendu komertzialetatik, 3 120 m2 baino gutxiagoko dendak eta 1 harategia zen.\nPeyreleau (0,2 km)\nMostuéjouls (2,5 km)\nSaint-André-de-Vézines (5,7 km)\nLa Cresse (6,5 km)\nSaint-Pierre-des-Tripiers (6,5 km)\nLa Roque-Sainte-Marguerite (7,4 km)\nMultimedia: Le Rozier\nBNF: 152615362 (data)\nOrriaren azken aldaketa: 12 martxoa 2021, 04:16.